title: Kehitysapu

text: Lisäksi ulkoministeriö tukee yritysten liiketoimintaa kehitysmaissa, kanavoi rahaa humanitaariseen apuun ja antaa apua kansalaisjärjestöjen kautta. Suomessa on satoja kehitysyhteistyötä tekeviä kansalaisjärjestöjä: alan kattojärjestö Fingolla on noin 300 jäsenjärjestöä. Suurimmilla järjestöillä kuten Kirkon Ulkomaanavulla, Punaisella Ristillä ja Plan Suomi Säätiöllä on kymmeniä työntekijöitä, mutta enemmistöllä järjestöistä ei ole palkattuja työntekijöitä. Suomen kehitysavusta noin kymmenen prosenttia kanavoidaan kansalaisjärjestöjen kautta.


title: Kehitysapu

text: Muuhun eli ulkoministeriön ulkopuoliseen kehitysyhteistyöhön lasketaan esimerkiksi Suomen osuus Euroopan unionin kehitysyhteistyöstä, joka katetaan suoraan Suomen jäsenmaksusta EU:lle, siviilikriisinhallinta ja osa pakolaisten vastaanottamisesta syntyneistä kuluista.


title: Kehitysapu

text: Vuonna 2015 Suomi ilmoitti luopuvansa suorasta budjettituesta kehitysmaille. Budjettituki on ollut kiistanalainen tukimuoto. Yhtäältä sitä on kiitetty siitä, että se antaa vastaanottajamaille enemmän valtaa päättää kehityksestään ja toisaalta kriitikkojen mukaan budjettituki on altis korruptiolle. Suomi oli vähentänyt budjettitukea jo aiemmin, ja vuonna 2015 sitä saivat enää Tansania ja Mosambik.


title: Kehitysapu

text: YK-yliopiston taloustutkimusinstituutti (WIDER) on päätynyt siihen, että jos apua annetaan 10 prosenttia vastaanottajan bruttokansantulosta, saadaan pitkällä aikavälillä aikaan keskimäärin puolentoista prosentin lisäkasvu.


title: Kehitysapu

text: Rahankäyttöä ja kumppanimaiden kanssa sovittujen tulosten saavuttamista valvotaan ja tarkastetaan monin tavoin. Ulkoministeriön alueosastoilla on keskeinen vastuu omien hankkeidensa evaluoinnista ja tarkastuksesta. Ulkoministeriö julkaisi vuonna 2018 ensimmäisen tulosraportin, johon se oli koonnut kehitysyhteistyön tuloksia ja ulkopuolisten arviointien suosituksia, onnistumisia ja moitteita Suomen kehitysyhteistyön laadusta.


title: Kehitysapu

text: Kokonaisuudessaan Suomi saavuttaa kehityspolitiikan tavoitteet raportin mukaan verrattain hyvin. Kaikkein tuloksellisinta työ on ollut silloin, kun rahalliseen tukeen on yhdistynyt poliittinen vuoropuhelu, asiantuntemus ja vaikuttaminen. Haasteellisinta tulosten saavuttaminen on ollut siellä, missä työtä ovat heikentäneet eri tavoin epävakaat olot.


title: Kehitysapu

text: Suomalaisten kehitysjärjestöjen kattojärjestön Fingon mukaan kehitysapu toimii ja vähentää köyhyyttä, vaikka se ei ole ainoa kehitysmaihin vaikuttava tekijä, eikä kaikkia kehitysmaita köyhdyttäviä rakenteita, kuten länsimaiden kauppa- ja velkapolitiikkaa, ole onnistuttu poistamaan. Fingon mukaan kehitysavulla on saatu aikaan merkittäviä tuloksia., vaikka muun muassa AIDS, malaria ja muut sairaudet sekä luonnonkatastrofit ja kehitysmaiden hallinnolliset ongelmat kuten korruptio ovat vaikeuttaneet köyhyyden vähentämistä.


title: Kehitysapu

text: Kehitysyhteistyön tuloksellisuutta seurataan kahdellatoista mittarilla, joista on sovittu Taloudellisen yhteistyön ja kehityksen järjestössä (OECD). Mittarit on kirjattu kansainvälisiin sopimuksiin vuonna 2005 (Pariisin julistus) ja 2008 (Accran toimintasuunnitelma). Yksi tavoite on avun pirstaleisuuden vähentäminen. Toinen tavoite on köyhien ihmisten ja maiden omien ponnistusten tukeminen eli omistajuuden siirtäminen heille itselleen. Käytännössä kehitysmaat pyrkivät laatimaan täsmällisiä kansallisia kehityssuunnitelmia ja avunantajat kohdentamaan tukensa näiden suunnitelmien toteuttamiseen.


title: Kehitysapu

text: Kehitysyhteistyö on saanut osakseen myös kritiikkiä.


title: Kehitysapu

text: Suomen kehitysyhteistyö ei ole pärjännyt kovinkaan hyvin kansainvälisissä kehitysyhteistyön avoimuutta mittaavissa selvityksissä. Kansainvälisessä vertailussa avoimesti kehitysavustaan kertovat monet kehityspankit ja YK-järjestöt ja valtioista Belgia, Hollanti, Kanada, Ruotsi, Saksa ja Yhdysvallat. Suomi on kansainvälisessä Aid Transparency Indeksissä kohtalaisten kategoriassa.


title: Kehitysapu

text: Yksi kehitysavun laadun kannalta kritisoitu tapa on sitoa apu ostoihin avunantajamaista. Tutkimusten mukaan sitomaton apu eli vapaalle kilpailulle avatut hankinnat lisäävät avun tehokkuutta, vähentävät sen perille saattamisen kustannuksia ja lisäävät vastaanottajamaiden omistajuutta. OECD on pyrkinyt avun sitomisen väheneminen, ja virallisesti sitomatonta apua oli vuonna 2016 noin 88,3 prosenttia kaikesta avusta.


title: Kehitysapu

text: Kansalaisjärjestöjen verkosto Eurodad on kuitenkin laskenut, että sitomatonkin apu on usein käytännössä sidottua. Eurodadin laskelmien mukaan kaksi kolmasosaa hankintasopimuksista menee käytännössä länsimaiden yrityksille, ja 60 prosenttia yrityksille siinä maassa, josta apu tulee.


title: Kehitysapu

text: Kehitysavun antajamaita on syytetty myös siitä, että yhä suurempi osuus avusta ei tähtää köyhyyden vähentämiseen. Tällaista avun "paisuttelua" on esimerkiksi pakolaisten vastaanottokulujen laskeminen kehitysavuksi.


title: Kehitysapu

text: Kuuluisan sambialaisen ekonomisti Dambisa Moyon bestsellerin "Dead Aid" mukaan loputon kehitysapu Afrikan hallituksille on tuottanut riippuvuutta, rohkaissut korruptiota ja lopulta tehnyt pysyväksi huonon hallinnon ja köyhyyden. Moyon mukaan kehitysapu takaa köyhyyden kierteen ja estää talouskasvun Afrikassa. Markkinaehtoinen kauppa, luotot ja mikroluotot ovat Moyon analyysin mukaan apua parempia vaihtoehtoja.


title: Kehitysapu

text: Moyon näkemyksiä ovat tukeneet myös muun muassa ghanalainen YK:n entinen pääsihteeri Kofi Annan, kehitysapua vastustava Ruandan presidentti Paul Kagame Senegalin presidentti Abdoulaye Wade ja Suomen entinen ulkoministeri Erkki Tuomioja.


title: Kehitysapu

text: Yli 40 vuotta ulkoministeriön kehitysyhteistyössä työskennellyt ulkoasiainneuvos Matti Kääriäinen kritisoi kehitysapua Aamulehden haastattelussa 16.1.2015. Hänen mukaansa kehitysapu on puolittanut äärimmäistä köyhyyttä Aasiassa ja Latinalaisessa Amerikassa, mutta Saharan eteläpuolisessa Afrikassa, mihin kehitysapua annetaan eniten, äärimmäinen köyhyys on lisääntynyt. Kääriäinen on kirjoittanut aiheesta tammikuussa 2015 julkaistun kirjan "Kehitysavun kirous".


title: Kehitysapu

text: Aalto-yliopiston kauppakorkeakoulun taloustieteen professori professori Pertti Haaparanta on syyttänyt Dambisa Moyoa tietoisesta harhaanjohtamisesta. "Nykytietämyksen valossa apu on lisännyt talouskasvua", Haaparanta kirjoittaa blogissaan. "Toki vastakkaisia yksittäisiä tuloksia on, mutta nekään eivät ole osoittautuneet kestäviksi. Yksi tällainen, ja Moyon kirjan kannalta keskeinen väite on, että apu rapauttaa saajamaiden kilpailukykyä, koska se kiihdyttää hintojen nousua. Näin se vähentäisi vientiä, kasvattaisi tuontia ja lisäisi kehitysmaiden velkaisuutta. Vaikutusta kiihdyttää se, että apua saavien maiden kyky käsitellä isoja apusummia on huono. Mutta tämäkään mekanismi ei ole viimeisimpien tutkimusten mukaan riittänyt kumoamaan avun positiivisia vaikutuksia. Apu onkin kasvattanut tuotantokapasiteettia, mikä on vähentänyt avun inflaatiovaikutusta."


title: Kehitysapu

text: Kehitysapua annettiin kansainvälisesti vuonna 2017 noin 146,6 miljardia dollaria. Se vastasi noin 0,31 prosenttia avunantajien bruttokansantulosta. YK asetti vuonna 1970 teollistuneiden maiden kehitysavun tavoitteeksi 0,7 prosenttia bruttokansantulosta. Vuonna 2005 EU-maat sopivat, että tämä taso saavutetaan vuonna 2015. Se ei toteutunut.


title: Kehitysapu

text: Tavoitteeseen vuonna 2017 pääsivät vain Ruotsi, Norja, Tanska, Luxemburg ja Iso-Britannia. DAC:n ulkopuolisista rahoittajista tavoitteeseen pääsivät Turkki ja Yhdistyneet arabiemiirikunnat.


title: Kehitysapu

text: Suomi käytti vuonna 2017 kehitysyhteistyöhön 961,4 miljoonaa euroa. Tämä vastasi 0,41 prosenttia bruttokansantulosta.


title: Kehitysapu

text: Kehityspolitiikka on keskeinen osa Suomen ulko- ja turvallisuuspolitiikkaa. Kehityspolitiikan päämääriä ohjaa YK:ssa syyskuussa 2015 hyväksytty kestävän kehityksen toimintaohjelma Agenda 2030. Kestävän kehityksen tavoitteiden pyrkimyksenä on poistaa äärimmäinen köyhyys maailmasta ja turvata hyvinvointi ympäristölle kestävällä tavalla. Kehityspolitiikan linjauksia käsitellään Suomen kehityspoliittisessa toimenpideohjelmassa. Sipilän hallituksen (2015–) hallitusohjelmassa sitouduttiin kansainvälisen kehitysyhteistyön tavoitteen 0,7 prosentin bruttokansantulosta saavuttamiseen, mutta kehitysyhteistyövaroihin kohdistuvien leikkausten myötä tavoitteesta jäädään kauas. Varsinaisesta kehitysavusta on leikattu vuodesta 2015 vuoteen 2018 verrattuna kolmasosa, 33 prosenttia. Tyttöjen ja naisten oikeuksia tukevalle työlle, Suomen kehityspolitiikan tärkeimmälle painopisteelle, rahoitus laski 44 prosenttia vuodesta 2014 vuoteen 2016 (536,8 miljoonasta eurosta 298,7 miljoonaan). Huomattavien leikkausten lisäksi Finnfundin merkittävästi kasvaneen tuen määrää on kritisoitu järjestöjen ja osan poliittisten puolueiden toimesta. Finnfundin tehtävä on rahoittaa yritysten toimintaa kehitysmaissa joko pääomasijoituksilla tai lainarahalla. Samalla se pyrkii tukemaan erityisesti suomalaisyrityksiä.


title: Kehitysapu

text: Kehityspolitiikkaa ulkoministeriössä johtaa kehitysministeri. Ensimmäinen kehitysministeri oli vuonna 1991 virkaan nimetty Toimi Kankaanniemi. Vuoden 2018 helmikuusta lähtien kauppa- ja kehitysministerinä on toiminut Anne-Mari Virolainen.


title: Kehitysapu

text: Yhteensä 88 prosenttia suomalaisista pitää kehitysyhteistyötä tärkeänä tai melko tärkeänä. Suomalaiset haluaisivat tukea ennen kaikkea kehitysmaiden koulutusjärjestelmien kehittämistä. Suomen ulkoministeriö on teettänyt vuosittain vuodesta 2002 alkaen mielipidetutkimuksen, jonka mukaan kehitysapua tuloksellisena pitävien osuus on vähitellen laskenut. Korkeasti koulutetut suomalaiset pitävät kehitysyhteistyön tuloksia keskimäärin hieman muita vähäisempinä.


title: Kehitysapu

text: Vauraat maat ovat tehneet kehitysmaiden kanssa nykyisenkaltaista kehitysyhteistyötä toisen maailmansodan päättymisestä lähtien, kun sodan tuhoja alettiin korjata ja YK:n ihmisoikeusjulistus syntyi. Sitä ennen jonkinlaista kehitysyhteistyötä oli tehty esimerkiksi kristillisen lähetystyön yhteydessä.


title: Kehitysapu

text: Suomi alkoi jo 1950-luvulla tukea YK:n kehitysyhteistyöohjelmia. Suonna 1961 asetettiin Kansainvälisen kehitysavun komitea, ja ensimmäinen hanke oli vuonna 1962 alkanut Suomen ja Tansanian välinen Kibahan opetus- ja terveydenhuoltohankke, joka oli Pohjoismaiden ja silloisen Tanganjikan välinen. Vuonna 1965 Suomen ulkoministeriöön perustettiin oma kehitysyhteistyötoimisto. Sen ensimmäinen virkamies oli Jaakko Iloniemi ja toinen sittemmin tasavallan presidenttinä toiminut Martti Ahtisaari.


title: Kehitysapu

text: 1970- ja 1980-luvuilla kehitysapu keskittyi teknologian ja länsimaisten asiantuntijoiden lähettämiseen. Samalla autettiin suomalaista vientiteollisuutta.


title: Kehitysapu

text: Vuonna 1991 Suomen kehitysapu nousi 0,81 prosenttiin bruttokansantulosta, koska kansantulo laski laman tähden. Apua leikattiin lamavuosina 1993 - 95 vain 0,4 prosentin tasolle.


title: Kehitysapu

text: 1990-luvulla puhuttiin yhä enemmän tasavertaisesta yhteistyöstä ja kumppanuudesta. Myös avunsaajan oma vastuu ja aktiivisuus kehityshankkeiden toteutuksessa korostui 1990-luvulta alkaen. Kun Suomi liittyi EU:hun, se alkoi antaa kehitysapua myös EU:n kautta.


title: Kehitysapu

text: 2000-luvulla Suomen kehityspolitiikkaan vaikuttivat voimakkaasti YK:n vuosituhattavoitteet. Vuoden 2015 jälkeen niiden paikan ovat ottaneet YK:n Kestävän kehityksen tavoitteet.


title: 95 teesiä

text: Martti Lutherin Disputatio pro declaratione virtutis indulgentiarum (Väittely aneiden voimasta ja tehokkuudesta) eli paremmin tunnettuna 95 teesiä haastoivat katolisen kirkon opetukset koskien katumusharjoituksia, paavin valtaa ja aneiden hyödyllisyyttä. Ne saivat aikaan teologisia väittelyitä, joista seurasi lopulta uskonpuhdistus ja luterilaisen, reformoidun ja anabaptistisen kristillisyyden synty.


title: 95 teesiä

text: Lutherin toiminta oli suuressa määrin vastine dominikaanipappi Johann Tetzelin harjoittamaa aneiden myyntiä vastaan, jonka laittoivat alulle Mainzin arkkipiispa ja paavi Leo X. Rahankeruun tavoitteena oli rahoittaa Rooman Pietarinkirkon rakennustyötä. Saksin hallitsijat olivat kieltäneet aneiden myynnin maillaan, mutta Lutherin seurakuntalaiset matkustivat muualle ostamaan niitä. Kun he tulivat ripittäytymään, he esittivät ostamansa aneen, ja väittivät, ettei heidän tarvinnut katua syntejään, sillä dokumentti lupasi antaa kaikki synnit anteeksi.


title: 95 teesiä

text: Lutherin on sanottu naulanneen teesinsä saksalaisen Wittenbergin linnankirkon oveen 31. lokakuuta 1517, mutta myöhemmin tätä käsitystä on pidetty vääränä. Perusteluksi on esitetty siihen aikaan yleistä tapaa naulata ilmoituksia yliopistokampuksilla. Kirkkojen ovet toimivat eräänlaisina ilmoitustauluina. Jotkut katsovat, että teesien julkaiseminen on saattanut tapahtua joskus marraskuussa 1517. Joka tapauksessa Luther ainakin postitti teesit Mainzin arkkipiispalle, paaville, ystävilleen ja aikakauden muille yliopistoille.


title: Karibit

text: Karibit oli kansa, joka asutti Antillien saaria ennen eurooppalaisten tuloa. Se antoi nimen koko Karibian alueelle. Karibit olivat sotaisaa kansaa ja taitavia purjehtijoita, joten he syrjäyttivät monin paikoin rauhallisempia heimoja kuten arawakit.


title: Karibit

text: Karibien kylät olivat pieniä, niissä asui usein vain yhden suvun jäseniä. Miehet kalastivat, naiset viljelivät tomaatteja, perunaa, maapähkinöitä, ananasta, kurpitsaa, maniokkia ja maissia. Miehet tekivät myös sotaretkiä joissa he kävivät jousien, myrkkynuolten, keihäiden ja nuijien avulla arawakien pitkien veneiden kimppuun ja ryöstivät naisia. Arawakien mukaan karibit myös keittivät arawak-miehiä rituaaliseksi ateriaksi, mutta ihmissyöntiä ei ole vahvistettu.


title: Karibit

text: Eurooppalaisten tulo lopetti karibien valtakauden alueella. Nimitys garifuna eli "mustat karibit" viittaa afrikkalaisten orjien ja karibien jälkeläisiin.


title: Karibit

text: Kristityn lähetysjärjestön Joshua-projektin mukaan karibinkielen puhujia on edelleen Venezuelassa, Surinamessa, Ranskan Guyanassa ja Brasiliassa.


title: Karibit

text: Karibien kielestä väitetään lainautuneen eurooppalaisiin kieliin joitakin sanoja, kuten hurrikaani, iguaani ja kannibaali.


title: Vårt land

text: Vårt land tarkoittaa seuraavia asioita:


title: Auringonsäteilyvyöhykkeet

text: Auringonsäteilyvyöhykkeet kertovat, millainen on suurin piirtein leveysasteen Auringolta saama säteilyannos eli maapallolle ulkopuolelta saapuva energiamäärä. Noin 40. leveysasteesta napaa kohti maapallon säteilytasapaino on negatiivinen ja tätä aluetta lämmittävät päiväntasaajan suunnasta tulevat tuulet ja merivirrat ja hieman varastoitunut maalämpö sekä geoterminen energia. Auringonsäteilyvyöhykkeet ovat yksinkertainen matemaattinen havainnollistus ja ne auttavat ymmärtämään maapallon energiatasapainoa suurpiirteisesti.


title: Auringonsäteilyvyöhykkeet

text: Aurinko paistaa napojen lähellä keskimäärin loivemmassa kulmassa, jolloin säteily jakaantuu laajemmalle pinta-alalle eikä ole siten yhtä voimakasta kuin tropiikissa, jossa Aurinko paistaa kohtisuoraan ja säteily jakaantuu pienelle pinta-alalle. Säteilytasapaino on vuoden aikana negatiivinen eli alijäämäinen sekä pohjoisella että eteläisellä pallonpuoliskolla noin 40. leveyasteesta napa-alueen suuntaan (maapallon alijäämäalueet) ja positiivinen eli ylijäämäinen noin 40. leveyasteesta päiväntasaajan suuntaan (maapallon ylijäämäalueet). Auringon zeniittiaseman muutokset siirtävät säteilyn alijäämäalueita ja ylijäämäalueita vuoden aikana, mutta auringonsäteilyvyöhykkeet lasketaan koko vuoden keskiarvoina käyttämällä aurinkovakiota ottamatta huomioon heijastumista tai absorptiota. Maapallon auringonsäteilyvyöhykkeet vastaavat suunnilleen säteilytaseita syys- ja kevätpäiväntasausten aikaan, jolloin Auringon zeniittiasema sijaitsee päiväntasaajalla.


title: Shōtoku (prinssi)

text: Shōtoku taishi (, ”kruununprinssi Shōtoku”, 574 – 8. huhtikuuta 622) oli vaikutusvaltainen japanilainen sijaishallitsija Asuka-kaudella keisarinna Suikon hallituskaudella. Häntä on pidetty yhtenä japanilaisen historiografian ja hallintojärjestelmän merkittävimmistä kehittäjistä. Hänestä tuli vuosisatojen kuluessa vähitellen puolilegendaarinen kulttihahmo.


title: Shōtoku (prinssi)

text: Shōtokun alkuperäinen nimi oli prinssi Umayado (). Hän oli keisari Yōmein toinen poika ja kuului vaikutusvaltaiseen Soga-klaaniin. Sijaishallitsija hänestä tuli vuonna 593, kun hänen tätinsä nousi maan valtaistuimelle, ja hän jatkoi virassaan kuolemaansa saakka.


title: Shōtoku (prinssi)

text: Shōtokun hallituskausi muistetaan lukuisista merkittävistä uudistuksista politiikan, uskonnon ja taiteen aloilla. Hän avasi jälleen yhteydet Kiinaan ja aloitti maan hallinnon muokkaamisen kiinalaisen mallin mukaan. Hän edisti buddhalaisuuden ja kungfutselaisuuden leviämistä Japanissa ja toi maahan monia kiinalaisia käytäntöjä: maassa otettiin käyttöön kiinalainen kalenteri, luotiin uusi tiejärjestelmä, maahan tuotiin lukuisia kiinalaisia taiteilijoita ja käsityöläisiä ja maan historiaa kuvaavien kronikoiden laatiminen aloitettiin. Merkittävin hallintoa koskeva uudistus oli 12-portaisen hoviasteikon käyttöönotto, jonka myötä perinnöllisen järjestelmän korvasi kiinalainen meriitteihin pohjautunut hallinto. Samalla keisarihuoneen valta vahvistui feodaaliherrojen kustannuksella. Shōtokun vuonna 604 laatima ”17 artiklan perustuslaki”, jossa Japanin yläluokalle esiteltiin kiinalaista byrokratiaa ja kungfutselaisia käsitteitä, on merkittävä dokumentti hänen ajattelustaan, vaikka sitä on epäiltykin myöhemmäksi väärennökseksi.


title: Shōtoku (prinssi)

text: Buddhalaisuuden suojelijana Shōtoku rakennutti useita buddhalaisia temppeleitä. Niistä tunnetuin lienee Naran lähelle vuonna 607 valmistunut Hōryū-ji, joka on yksi maailman vanhimmista säilyneistä puurakennuksista. Kuolemansa jälkeen häntä pidettiin buddhalaisena pyhimyksenä.


title: Judi Dench

text: Dame Judith Olivia Dench CH, DBE, (s. 9. joulukuuta 1934 York, Englanti) on englantilainen näyttelijä, joka on esiintynyt pitkällä urallaan niin teatterissa, elokuvissa kuin televisiossakin.


title: Judi Dench

text: Kotimaassaan Denchiä pidetään yleisesti yhtenä toisen maailmansodan jälkeisen ajan suurimmista naisnäyttelijöistä, ja hän voitti vuonna 2005 äänestyksen, jossa valittiin Britannian paras naisnäyttelijä.


title: Judi Dench

text: Denchillä on yksi tytär, Tara Cressida Williams (s. 1972), edesmenneen aviomiehensä, näyttelijä Michael Williamsin, kanssa.


title: Judi Dench

text: Denchin ura alkoi teatterista ja hän on esiintynyt kaikilla merkittävillä Englannin näyttämöillä. Judi Dench opiskeli lontoolaisessa Central School of Speech and Drama -teatterikoulussa 1954–1957. Hänen ensimmäinen roolinsa ja myös läpimurtonsa oli Ofelia Shakespearen "Hamletissa" vuonna 1957. Valmistumisensa jälkeen hän näytteli useita näytäntökausia Oxfordissa ja Nottinghamissa, kunnes 1961 liittyi Royal Shakespeare Companyyn. Seuraavan parinkymmenen vuoden ajan hän esiintyi lukuisissa RSC:n tuotannoissa sekä Stratfordissa että Lontoossa.


title: Judi Dench

text: Sittemmin Dench on esiintynyt monissa West Endin teattereissa kuten myös Lontoon kansallisteatterissa ansaiten lukuisia palkintoja pääosarooleistaan. Iästään huolimatta hän on edelleen yksi varmoista englanninkielisen teatterimaailman kassamagneeteista.


title: Judi Dench

text: Ennen muuta Judi Dench on teatterinäyttelijä ja hän on esiintynyt yli 80 näytelmässä. Hän on myös näytellyt yli 30 roolia televisiolle. Tunnetuimmat televisiosarjat ovat Suomessakin esitetyt "Kuinka isosisko naitetaan" ("A Fine Romance", 1981–1984), jossa hänen vastanäyttelijänään oli hänen miehensä Michael Williams, ja "Vanha suola janottaa" ("As Time Goes By", 1992–2008). Vuosina 2007–2009 hän esiintyi sarjassa "Cranfordin naiset", joka perustuu Elizabeth Gaskellin teoksiin.


title: Judi Dench

text: Dench itse pitää eniten teatterityöstä ja arvostaa vähiten elokuvan tekemistä, joka hänen mukaansa rajoittaa ilmaisua vielä TV-kuvauksia enemmän. Tästä huolimatta hän on esiintynyt myös ainakin 25 elokuvassa. Elokuvasta "007 ja kultainen silmä" (1995) aina elokuvaan "007 Skyfall" (2012) hän esitti M:ää James Bond -elokuvasarjassa.


title: Judi Dench

text: Judi Dench on saanut urallaan useita palkintoja ja huomionosoituksia, joista alla tärkeimmät:


title: Judi Dench

text: Myös neljässä James Bond -pelissä Dench kuullaan M:n roolissa: "", "", "Quantum of Solace" ja "".


title: Reijo Luostarinen

text: Reijo Kalevi Luostarinen (26. joulukuuta 1939 Kajaani – 24. marraskuuta 2017) oli suomalainen markkinointitieteilijä ja professori. Hän perusti kansainvälisen liiketoiminnan aineen opetus- ja tutkimusalan Helsingin kauppakorkeakouluun 1980-luvun alkupuolella. Hän oli ensimmäinen kansainvälisen markkinoinnin professori Suomessa ja mukana perustamassa FIGSIB (Finnish Graduate School in International Business) -tohtorikoulua.


title: Reijo Luostarinen

text: Luostarinen pääsi ylioppilaaksi Kajaanin lyseosta vuonna 1959, jonka jälkeen hän opiskeli itsensä ensin merkonomiksi. Helsingin Kauppakorkeakoulusta hän valmistui ekonomiksi vuonna 1964, kauppatieteitten lisensiaatiksi 1971 ja tohtoriksi vuonna 1979. Hän opiskeli myös Yhdysvalloissa, University of Michiganissä ASLA-Fulbright-stipendiaattina vuosina 1970–1972.


title: Reijo Luostarinen

text: Hän perusti FIBO (Finland’s International Business Operations) -tutkimusohjelman vuonna 1974. Hän johti myös poikkitieteellistä Metsä-ohjelmaa sekä monitieteellistä IDBM (International Design Business Management) -maisteriohjelmaa, jossa kansainvälisen liiketoiminnan opetus yhdistyi taiteen ja tekniikan opetukseen, ohjelma perustettiin 15 vuotta ennen Aalto-yliopiston syntymää. Helsingin kauppakorkeakoulussa Luostarinen toimi kansainvälisen liiketoiminnan aineen professorina ja -laitoksen johtajana, kansainvälisen kaupan tutkimuskeskuksen johtajana (CIBR) sekä HKKK:n vararehtorina (vuosina 1992–1996), josta jäi eläkkeelle vuonna 2003. Hän oli myös Teknillisen korkeakoulun ja Vaasan yliopiston dosentti.


title: Reijo Luostarinen

text: Opetukseensa Luostarinen ammensi jatkuvasti uusia käytännön esimerkkejä näköalapaikaltaan useiden yritysten neuvonantajana. Hän myös ohjasi lukuisan määrän väitöskirjoja; enemmistön oppiaineesta vuoteen 2017 mennessä valmistuneista, yli 50 tohtorista.


title: Reijo Luostarinen

text: Luottamustoimissaan hän oli muun muassa yksi EIBA:n (European International Business Academy eli Euroopan kansainvälisen liiketoiminta-akatemian) perustajajäsenistä ja presidentti (1989), Yhdysvaltain kansainvälisen liiketoiminta-akatemian alueellinen puheenjohtaja Euroopassa ja toimi kansainvälisen liiketoiminnan asiantuntijana YK:n eri organisaatioissa sekä eri ministeriöissä. Hän toimi useiden yritysten hallituksissa, myös puheenjohtajana, muun muassa Biohit Oyj:ssä (2003–2011).


title: Shpongle

text: Shpongle on brittiläinen elektronisen musiikin yhtye, jota pidetään yhtenä tärkeimmistä ja merkittävimmistä matalatempoisista psybientiä tuottavista yhtyeistä. Shpongle koostuu kahdesta jäsenestä ja livenä myös taustaorkesterista. Yhtyeen muodostavat Raja Ram, joka huolehtii myös Shponglen visuaalisesta puolesta, sekä englantilainen koskettimia soittava ja studiotyöskentelyn hoitava Simon Posford (ks. Hallucinogen). Yhtyeen musiikissa on valtava määrä vaikutteita erilaisista musiikkityyleistä ympäri maailman.


title: Tähystä tuulenpuolta

text:
Tähystä tuulenpuolta ("Look to Windward", 2000) on Iain M. Banksin kirjoittama tieteisromaani. Se on Kulttuuriin sijoittuvan niin sanotun "Kulttuuri"-sarjan kuudes romaani.
Juoni


title: Tähystä tuulenpuolta

text: Romaanin päätapahtumat sijoittuvat "Masaq"-kiertoratamaailmaan, jossa chelgrialainen kuuluisa säveltäjä nimeltään Ziller elää maanpaossa. Masaqille saapuu lähettiläs Chelgriasta, ja Ziller tahtoo vältellä häntä epäilyjensä vuoksi.


title: Tähystä tuulenpuolta

text: Pääjuonen taustalla Banks kuvaa chelgrialaisten salajuonta kostaa Kulttuurille puuttuminen heidän sisällissotaansa, joka chelgrialaisten uskomusten mukaan on johtanut sielujen katoamiseen. Vaikka Kulttuuri ottaa vastuun osallisuudestaan sisällissotaan ja yrittää sovitella tapahtunutta sekä luoda sosiaalisia suhteita chelgrialaisiin, näitten inho Kulttuuria kohtaan ei vähene vaan jännitys osapuolten välillä säilyy.


title: Louko

text: Louko () on maaseututaajama Leningradin alueen Viipurin piirin Tienhaaran kunnassa (Seleznjovo) Suomen rajan tuntumassa. Ennen sotia Suomessa Louko oli kylä ja rautatiepysäkki Viipurin läänin Vahvialan kunnassa. Vähäinen osa kylää jäi Suomen puolelle ja liitettiin Lappeen kuntaan vuonna 1946; nykyisin tämä on osa Lappeenrannan kaupunkia.


title: Ilmari Launis

text: Adolf Ilmari Launis (ent. Lindberg) (3. joulukuuta 1881 Hämeenlinna – 10. huhtikuuta 1955 Helsinki) oli suomalainen arkkitehti.


title: Ilmari Launis

text: Launis valmistui arkkitehdiksi vuonna 1905. Hänellä oli oma toimisto Espoon Leppävaarassa vuodesta 1906 ja vuodesta 1920 lähtien Helsingissä. Launis työskenteli 1920- ja 1930-luvuilla Yleisten rakennusten ylihallituksessa. Hän toimi vudesta 1937 Kuopion piirin piiriarkkitehtina kunnes erosi virasta vuonna 1948. Hän oli aikansa tuotteliaimpia kirkkorakennusten suunnittelijoita Suomessa, ja yhdessä Josef Stenbäckin kanssa hänen katsotaan hallinneen 1900-luvun alun kirkkoarkkitehtuuria. Hän suunnitteli muun muassa 16 kirkkoa ja uudisti esimerkiksi Juupajoen kirkon ja Lappeenrannan kirkon. Hän teki myös lasi- ja alttarimaalauksia.


title: Ilmari Launis

text: Launis sovelsi suunnitelmissaan useita tyylejä ja liitti niihin elementtejä erilaisista suuntauksista.


title: Saaren kirkko

text: Saaren kirkko on yksi Parikkalan luterilaisen seurakunnan kolmesta kirkosta. Se sijaitsee Saarenkylässä Ison-Rautjärven koillisrannalla kohoavalla Kauramäellä. Kirkko kuului aiemmin Saaren seurakunnalle, joka yhdistettiin Parikkalan seurakuntaan vuonna 2005.


title: Saaren kirkko

text: Saaren seurakunta erosi Parikkalan seurakunnasta 1920-luvulla. Uuden seurakunnan kirkkoa varten tilattiin piirustukset arkkitehti Ilmari Launikselta. Saaren kirkko rakennettiin vuosina 1933 ja 1934 ja vihittiin käyttöön 1. heinäkuuta 1934.


title: Saaren kirkko

text: Punatiilinen kirkko on malliltaan päätytornillinen pitkäkirkko. Toisessa päässä sijaitseva kellotorni ei juurikaan ulkone runko-osasta. Kellotornin alaosa on nelikulmainen ja yläosa kahdeksankulmainen ja kapenee kohti huippua. Kirkon pääsisäänkäynti sijaitsee kellotornin alaosassa. Satulakattoisessa runkohuoneessa on matalat pulpettikattoiset kylkiäiset. Kirkko on lähes identtinen samoihin aikoihin valmistuneen Ilmari Launiksen suunnitteleman Lumivaaran kirkon kanssa. Ulkoseinien rapautunutta tiiliverhousta ja kirkon savupiippu korjattiin kesällä 2008 vaihtamalla yhteensä 800 tiiltä, joiden vikoja oli osin havaittu jo aiemmissa vuoden 1972 korjaustöissä.


title: Saaren kirkko

text: Kirkossa on noin 700 istumapaikkaa. Kellotornissa on kaksi kelloa, joista suurempi painaa tuhat ja pienempi 340 kilogrammaa. Kirkon alttaritaulu on yksi Suomen suurimpia, pinta-alaltaan noin 44 neliömetriä. Sen on maalannut taiteilija Laila Järvinen. Kirkkosalin seiniä koristavat taiteilija Eemil Ruokolaisen maalaukset. Kirkkoon hankittiin 20-äänikertaiset urut vuonna 1936. Alkuvuonna 2008 sisätiloja korjattiin remontoimalla sakasti ja uusimalla kirkon alttarialue. Öljylämmitys vaihdettiin sähkölämmitysjärjestelmään, jota voidaan ohjata matkapuhelimella. Käytöstä poistettuun pannuhuoneeseen rakennettiin pieni krypta. Kirkon ullakolta löydetyt lahjoittajien nimillä varustetut valaisimet kunnostettiin käyttöön ja Parikkalan seurakunnan 1934 lahjoittama Raamattu tuotiin esille kirkkosaliin.


title: Pentekostarion

text: Pentekostarion on ortodoksisessa kirkossa käytössä oleva jumalanpalveluskirja, joka sisältää kaikki jumalanpalvelustekstit pääsiäisestä kaikkien pyhien sunnuntaihin saakka.


title: Jiří Válek

text: Jiří Válek (s. 28. toukokuuta 1923, Praha – 6. lokakuuta 2005, Praha) oli tšekkiläinen säveltäjä. Hän opiskeli sävellystä Jaroslav Ridkyn johdolla Prahan konservatoriossa, josta hän valmistui vuonna 1947. Vuodesta 1966 lähtien Válek toimi sävellyksen professorina Prahan konservatoriossa. Válek kuoli Prahassa vuonna 2005.


title: Jiří Válek

text: Válek on säveltänyt muun muassa 18 sinfoniaa.


title: Koivuharju

text: Koivuharju on vuosina 1976–1978 MTV:llä esitetty suomalainen televisiosarja. Sarjan käsikirjoittaja oli Toini Vuoristo. Sarjassa seurattiin eteläsuomalaisen maalaistalon elämää ja Koivuharjun kestikievarin perustamista. Se peri TV1:n sarjan "Naapurilähiö" paikan lauantai-illoissa, ja "Koivuharjun" paikan otti vuorostaan myöhemmin sarja "Rauhanranta 12", jonka käsikirjoittajana toimi myös Vuoristo.


title: Koivuharju

text: "Koivuharjussa" näyttelivät muun muassa:


title: Koivuharju

text: "Helsingin Sanomien" televisiokriitikko Jukka Kajava kirjoitti kaipaavansa "Naapurilähiötä", kun sen korvannut "Koivuharju" on vielä huonompi. Hänestä sarjassa on pelkkää puhetta eikä lainkaan toimintaa, ei edes ihmisten välisten suhteiden muutoksia.


title: Rauhanranta 12

text: Rauhanranta 12 on vuosina 1979–1981 MTV:n tuotantona valmistunut suomalainen draamasarja. Sarjan on käsikirjoittanut Toini Vuoristo. Sarjasta on tallella useita jaksoja. Vuoden 1981 näyttelijälakko sekoitti sarjan tekemistä ja esittämistä. Jaksoja jäi ensin näyttämättä ja tekemättä, ja lopulta viimeiset jaksot esitettiin peräkkäisinä päivinä. ”Tarina jäi kesken, kun juoni oli jännittävimmillään”, totesi aikoinaan käsikirjoittaja Vuoristo.


title: Cristóbal Halffter

text: Cristóbal Halffter (s. 24. maaliskuuta 1930 Madrid) on espanjalainen säveltäjä. Hän asui perheineen Saksassa vuosina 1936–1939. Halffterin pianokonsertto voitti vuonna 1953 kansallisen musiikkipalkinnon. Vuodesta 1961 lähtien Halffter on toiminut sävellyksen professorina Madridin kuninkaallisessa konservatoriossa.


title: Cristóbal Halffter

text: Halffter on säveltänyt muun muassa oopperan "Don Quijote" (2000).


title: Mateo Albéniz

text: Mateo Albéniz (Mateo Antonio Pérez de Albéniz) (1755 tai 1760–1831) oli Espanjan baskilainensäveltäjä ja pappi. Hän sävelsi pääasiassa piano- ja cembalomusiikkia, mutta hänen tuotantoonsa kuuluu myös hengellistä musiikkia.


title: Mateo Albéniz

text: Albénizin D-duurisonaatti on kenties hänen tunnetuin teoksensa. Lyhyt, yksiosainen sonaatti on omistettu Domenico Scarlattille. Siitä on tehty sovitus myös kitaralle.


title: Mateo Albéniz

text: Mateo Albéniz ei ollut sukua säveltäjä Isaac Albénizille.


title: Arawakit

text: Arawakit ovat kansa ja kieliryhmä Etelä-Amerikassa ja Karibialla. Alun perin nimitys kuului yhdelle voimakkaalle kansalle Guyanassa ja Surinamella. Tämä kansa liittoutui espanjalaisten valloittajien kanssa, koska karibit olivat heidän perinteisiä vihollisiaan.


title: Arawakit

text: Arawakit elivät teokraattisissa kuningaskunnissa. He harjoittivat kaskiviljelyä ja saivat vuodessa kaksi satoa maniokkia, maissia, perunoita, maapähkinöitä, papuja ja arrowjuurta. Metsästys ja kalastus olivat tärkeitä elinkeinoja. Heillä oli suuria ja taidokkaasti tehtyjä kanootteeja, joissa mahtui kulkemaan kymmeniä ihmisiä. Eurooppalaisten saapumisen jälkeen arawakit katosivat nopeasti, osittain Euroopasta tuotuihin tauteihin. Sotaisammat karibit sinnittelivät pidempään ja heidän jälkeläisiään elää edelleen alueella.


title: Arawakit

text: Termiä arawak on käytetty kuvaamaan myös koko kieliryhmää, joka kuuluu arawakkikielten perheeseen. Kansanryhmänä sillä on tarkoitettu lähinnä rauhanomaisia kansoja, jotka asuivat Karibialla ennen karibien valloituksia: tainót, ignerit, lucajanit, nepojat ja suppoyot.


title: Valon poika

text: Valon poika () on Christian Jacqin kirjoittama historiallinen romaani, joka aloittaa Ramses II:n elämästä kertovan viisiosaisen kirjasarjan. Kirja julkaistiin kirjailijan kotimaassa, Ranskassa, vuonna 1995 ja Suomessa Anna-Maija Viitasen käännöksenä vuonna 1998. Sarjan seuraava osa on nimeltään "Ikuisuuksien temppeli".


title: Valon poika

text:
Kirja kertoo kuinka Ramseksen isä Seti I koetteli Ramsesta faaraoksi tämän tietämättä.
Tarina alkaa kun Ramses joutuu hänen isänsä tahdosta vastatusten villikarjun kanssa. Ramses ei pysty voittamaan tätä, joten Seti kukistaa karjun. Tästä koetuksesta Ramses alkaa toivoa, että hän olisi tuleva faarao ja veljensä Khenar joutuisi alempaan virkaan. Toivoa yrittävät hillitä hänen hyvät ystävänsä, mutta Ramses ei ota tätä vaihtoehtoa kuuleviin korviinsa. Myöhemmin tajutessaan ystävien olessa oikeassa ja, että tuo toive oli turha, hän kokee hirveän pettymyksen, mutta alkaa samalla syvällä sisimimmään miettimään, jos tuo koetus olikin Faaraon ensimmäinen koetus.


title: Valon poika

text: Koetukset seuraavat toinen toistaan ja pettymykset näiden jälkeen. Vasta myöhemmin Seti paljastaa Ramsekselle ja koko Egyptin kansalle, että Ramses valitaan varahallitsijaksi. Tästä Khenar on hyvin käärmeissään ja alkaa juonitella Ramsesta vastaan. Ramses ei epäile mitään ennen kuin hänen ja hyvän ystävänsä henkeä uhataan. Ramses tapaa myös alkuvaiheissa Isetin, tulevan ensimmäisen poikansa äidin. Ja hän tapaa myös ainoan oikean rakkautensa Nefertarin.


title: John Bullard

text: John Bullard on banjonsoittaja, joka soittaa lähinnä itse tekemiään banjosovituksia klassisen musiikin teoksista. Bullard on myös soittanut duossa kitaristi John Patykulan kanssa.


title: Vaskivuori

text: Vaskivuori voi tarkoittaa seuraavia:


title: Jay Roach

text: Jay Roach (s. 1957 Albuquerque, New Mexico, Yhdysvallat) on yhdysvaltalainen elokuvaohjaaja ja -tuottaja. Hänen tunnetuimpia ohjauksiaan ovat "Austin Powers"- ja "Painajainen perheessä" -elokuvat, joita hän on ohjannut yhteensä viisi.


title: SHA

text: SHA () kuuluu kryptograafisiin tiivistefunktioihin. Sen eniten käytetty muoto on SHA-1, jota käytetään muun muassa useissa TLS-, SSL-, PGP-, SSH-, S/MIME- ja IPSec-ohjelmistoissa. SHA-1:tä pidetäänkin MD5-algoritmin seuraajana. SHA:n tuottama tiiviste on 160 bittiä pitkä.


title: SHA

text: Yhdysvaltojen sähköistä salakuuntelua, vieraiden kielten osaamista ja salakirjoituksen purkua harjoittava tiedusteluelin National Security Agency (NSA) suunnitteli SHA:n, ja se julkaistiin Yhdysvaltojen hallituksen standardina.


title: SHA

text: Ensimmäinen versio "SHA", joka yleisemmin tunnetaan nimellä SHA-0, julkaistiin vuonna 1993. Seuraaja SHA-1 (RFC 3174) julkaistiin vuonna 1995, minkä jälkeen on algoritmista julkaistu neljä muuta varianttia: SHA-224, SHA-256, SHA-384 ja SHA-512 (yhteisnimitykseltään useimmiten SHA-2).


title: SHA

text: Julkaistuista standardeista kaksi ensimmäistä, SHA-0 ja SHA-1, on jo onnistuttu murtamaan.


title: SHA

text: Tutkijat pitävät mahdollisena, että lähitulevaisuudessa myös SHA-2 murretaan, sillä se on niin samankaltainen edeltäjiinsä verrattuna. SHA-1-hyökkäystä ei ole vielä onnistuneesti käytetty SHA-2:een. SHA-2:n referenssitoteutus on esitelty IETF:n standardissa RFC 6234.


title: SHA

text: SHA-3-funktion standardointiprosessi aloitettiin vuonna 2005 sen jälkeen, kun SHA-1:n murtaminen osoitettiin mahdolliseksi. Standardointiprosessi koostui useista osista, joista merkittävin oli vuosina 2007–2012 käyty kilpailu standardin pohjaksi otettavasta algoritmista. Kilpailun voitti belgialaisten ja italialaisten kryptologien kehittämä "Keccak".


title: SHA

text: NSA:n sijaan prosessista vastasi NIST. Standardin piti alun perin valmistua kokonaisuudessaan jo pian kilpailun päätyttyä, vuoden 2012 loppuun mennessä, mutta se vahvistettiin standardiksi lopulta vasta elokuussa 2015.


title: SHA

text: SHA:ssa on seuraavat algoritmit:


title: Gong Li

text: Gong Li (s. 31. joulukuuta 1965) on kiinalainen näyttelijä. Gong Li on yksi kansainvälisesti tunnetuimmista kiinalaisista elokuvanäyttelijöistä. Hän on esiintynyt suuressa osassa Zhang Yimoun ohjaamista elokuvista sekä Chen Kaigen elokuvissa "Keisari ja salamurhaaja" ja "Jäähyväiset jalkavaimolle".


title: Maurice Martenot

text: Maurice Martenot [moris martno] (1898 Pariisi – 10. lokakuuta 1980 Clichy) oli ranskalainen sellisti ja radiosähköttäjä.


title: Maurice Martenot

text: Hän patentoi 2. huhtikuuta 1928 ondes Martenot -soittimen. Vuodesta 1948 lähtien Maurice Martenot opetti Pariisin konservatoriossa ondes Martenot'n soittoa ja hänen oppilaisiinsa lukeutui muun muassa säveltäjä Karel Goeyvaerts.


title: Kari Hyytiä

text: Kari Hyytiä on Metallityöväenliiton neuvottelupäällikön varamies, työehtosihteeri ja entinen aluetoimitsija. Hyytiä on toiminut myös Lahden kaupunginvaltuuston ensimmäisenä varapuheenjohtajana ja Päijät-Hämeen liiton maakuntavaltuuston puheenjohtajana.


title: Gemara

text: Gemara on juutalaisten talmudin jälkimmäinen osa, joka sisältää mišnan kriittisiä kommentteja. Sen perustana ovat Palestiinan rabbien keskustelut mišnasta; sisältö päätettiin lopullisesti noin vuonna 500. Se on kirjoitettu arameaksi.


title: Gemara

text: Varsinainen Mišna-kritiikki keskittyy seuraaviin kysymyksiin


title: Zhang Daoling

text: Zhang Daoling (張道陵; pinyin: Zhāng Dàolíng, Wade-Giles: Chang Tao-ling) oli sichuanlainen taolainen mystikko ja uskonnollisen liikkeen johtaja Itäisen Hanin aikaan 100-luvulla jälkeen Kristuksen. Hän perusti Viiden vakallisen lahkon ja Taivaallisten mestarien "dynastian." Changia sanotaan uskonnollisen taolaisuuden perustajaksi. Taolaiset uskovat, ettei Chang ole kuollut, vaan että hän muuttui kuolemattomaksi ja siirtyi taivaaseen.


title: Targum

text: Targum on arameankielinen käännös Tanakista, heprealaisesta Raamatusta, joka vastaa suunnilleen kristittyjen Vanhaa testamenttia. Aramea oli satojen vuosien ajan juutalaisten yhteisöjen arkikieli; tämä kansankielinen käännös mahdollisti Raamatun tekstien laajamittaisen opettamisen ja keskustelun niistä.


title: Vjatšeslav Fetisov

text: Vjatšeslav (Slava) Aleksandrovitš Fetisov (, s. 20. huhtikuuta 1958 Moskova, Venäjän SFNT, Neuvostoliitto) on entinen Venäjän urheiluministeri ja huipputason jääkiekkoilija. Nykyisin hän toimii Moskovan TsSKA:n puheenjohtajana. Fetisov pelasi puolustajana Neuvostoliiton menestyksekkäässä maajoukkueessa 1980-luvulla. Hän muodosti tehokkaan puolustuskaksikon Aleksei Kasatonovin kanssa kuuluisassa 80-luvun punakone-ketjussa. Fetisov teki puolustajaksi paljon maaleja. Usein ketjunsa laitahyökkääjän Sergei Makarovin jälkeen hän saattoi olla ketjunsa todennäköisin maalintekijä. Hän oli myös pitkään joukkueen kapteeni.


title: Vjatšeslav Fetisov

text: Vuonna 1985 Fetisov ja hänen 18-vuotiaan pikkuveljensä joka oli mukana TsSKA Moskovan juniori kehitys systeemissä joutuivat autokolariin. Fetisov selvisi tilanteesta mutta, hänen pikkiveljensä Anatoly Fetisov kuoli onnettomuudessa.


title: Vjatšeslav Fetisov

text: Kaksitoista vuotta myöhemmin Fetisov oli tulossa juhlimasta Vladimir Konstantinovin ja Sergei Mnatsakanovin kanssa Detroit Red Wingsin Stanley Cup Mestarutta limusiinilla kunnes ajaja törmäsi puuhun jonka takia Konstantinov joutui moneksi viikoksi koomaan Mnatsakanov oli myös jonkin aikaa koomassa mutta Fetisov selvisi pienillä ruhjeilla katsottuna muitten vaurioihin sillä hän pystyi pelaamaan jo seuraavalla kaudella. Kuskin ajokortti oli tapahtuma hetkellä käyttökielossa humalassa ajamisesta.


title: Vjatšeslav Fetisov

text: Olympialaisissa Fetisov voitti kaksi kultaa (1984 ja 1988) sekä yhden hopean (1980). MM-kilpailuissa hän saavutti 7 kultaa (1978, 1981, 1982, 1983, 1986, 1989 ja 1990), yhden hopean (1987) sekä kaksi pronssia (1985, 1991).


title: Vjatšeslav Fetisov

text: Seurajoukkueissa Fetisov pelasi urallaan TsSKA Moskovassa (1975–1989), New Jersey Devilsissä (1989–1995) ja Detroit Red Wingsissä (1995–1998). Fetisov oli Igor Larionovin kanssa ensimmäisiä neuvostoliittolaisia NHL:ssä pelanneita jääkiekkoilijoita. Detroitin paidassa Fetisov oli voittamassa kahta perättäistä Stanley Cupia vuosina 1997 ja 1998. Pelaajauransa jälkeen Fetisov toimi New Jersey Devilsin apuvalmentajana 1999–2002. Vuonna 2000 New Jersey voitti Stanley Cupin. Salt Lake Cityn talviolympialaisissa 2002 Fetisov toimi Venäjän maajoukkueen valmentajana. Venäjä saavutti turnauksessa pronssia.


title: Vjatšeslav Fetisov

text: 2008 Fetisov valittiin .


title: Vjatšeslav Fetisov

text: Kaudella 2009–2010 Fetisov solmi pelaajasopimuksen Moskovan TsSKA:n kanssa ainakin yhden ottelun ajaksi.


title: Vjatšeslav Fetisov

text: Vuoden 2014 Sotshin talviolympialaisissa Fetisov oli yksi kuudesta olympialipun kantajista avajaisseremonioissa.


title: Erkki Aaltonen

text: Erik (Erkki) Verner Aaltonen (17. elokuuta 1910 Hämeenlinna – 8. maaliskuuta 1990 Helsinki) oli suomalainen säveltäjä ja kapellimestari. Hän opiskeli musiikkia Sibelius-Akatemiassa (tuolloisessa Helsingin Konservatoriossa) 1929–1947. Hän aloitti pianon-, viulun- ja urkujensoiton opiskelulla. Myöhemmin hän opiskeli sävellystä 1933–1934 Väinö Raition ja 1945–1947 Selim Palmgrenin johdolla. Kaksivuotisen kapellimestarikurssin hän suoritti 1945–1947.


title: Erkki Aaltonen

text: Erkki Aaltonen sävelsi viisi sinfoniaa, joista tunnetuin on toinen, lisänimeltään "Hiroshima" (1949), kaksi pianokonserttoa (1948 ja 1954), viulukonserton (1966), baletteja "Kimmon kosto", "Nummisuutarit", "Lapponia 1" ja "Lapponia 2", elokuvamusiikkia sekä useita kamarimusiikkiteoksia, viisi pianosonaattia, oboesonaatin, lauluja pianon säestyksellä ja kappaleita viululle ja huilulle. Lisäksi mainittakoon orkesterisarja "Macbeth" ja kansanmusiikkia sinfoniaorkesterille. Hänen viimeisiä valmistuneita teoksiansa on "Canto dell'umanita", kantaatti sekakuorolle, solistille ja orkesterille. Erkki Aaltosen sävellystuotantoa leimaa humanistinen ja sodanvastainen ajattelu, jonka pohjana ovat olleet hänen henkilökohtaiset sotakokemuksensa lääkintäaliupseerina.


title: Erkki Aaltonen

text: Kapellimestarina Erkki Aaltonen johti vakinaisena tai vierailujohtajana ainakin seuraavia orkestereita ja kuoroja: Helsingin Kamarimuusikot r.y., Helsingin kaupunginorkesteri, Radion sinfoniaorkesteri, Kansallisoopperan orkesteri, Helsingin Teatteriorkesteri, Helsingin Torvisoittokunta, Tampereen kaupunginorkesteri, Turun kaupunginorkesteri, Porin kaupunginorkesteri, Lohjan kaupunginorkesteri, Kemin kaupunginorkesteri, Oulun kaupunginorkesteri, Tallinnan Radion Sinfoniaorkesteri, Krakovan Filharmoninen Orkesteri, Krakovan Radion Sinfoniaorkesteri, George Enescu Filharmonia, Bukarestin Radion Sinfoniaorkesteri, Sibelius-Akatemian Oppilasorkesteri, Polyteknikkojen Orkesteri, Pohjois-Haagan Orkesteri, Kemin Soitannollisen Seuran Orkesteri, Työväen orkesteri ja Kullervo-kuoro.


title: Erkki Aaltonen

text: Erkki Aaltonen debytoi kapellimestarina 1948. Hän toimi vuosina 1964–1966 Lohjan orkesterin ja musiikkikoulun johtajana. Vuosina 1966–1973 hän toimi Kemin kaupungin musiikinjohtajana. Tänä aikana hän käynnisti Kemin Musiikkiopiston (nykyisin Länsi-Pohjan musiikkiopisto) toiminnan, toimi musiikkiopiston johtajana ja Kemin Kaupunginorkesterin johtajana.


title: Erkki Aaltonen

text: Erkki Aaltosen oma instrumentti oli viulu. Hän toimi vakinaisesti viulistina Helsingin Teatteriorkesterin jäsenenä vuosina 1935–1945 ja alttoviulistina Helsingin Kaupunginorkesterissa vuosina 1945–1966. Lisäksi hän toimi viulistina muun muassa Radio-orkesterissa. Viulusolistina hän toimi Helsingin Kaupunginorkesterin konsertissa 1941 ja Teatteriorkesterin radiokonsertissa 1941. Viulunsoiton opetusta hän oli antanut jo nuoresta pitäen. Hän antoi viulutunteja musiikinjohtajan toimensa ohessa Kemin musiikkiopistossa ja jatkoi tuntien antamista vielä eläkkeellä ollessaan Nurmijärven musiikkiopiston puitteissa.


title: Erkki Aaltonen

text: Talvi- ja jatkosodassa hän toimi rintamalla Kannaksella lääkintäaliupseerina, jatkosodan loppuvaiheessa Georg Malmsténin viihdytyskiertueella laivastossa.


title: Mustat jedit

text:
Mustat jedit () ovat yhdysvaltalaisen elokuvaohjaaja George Lucasin luoman "Tähtien sota" -elokuvasarjan oheiskirjallisuudessa esiintyviä kuvitteellisia hahmoja. On mainittavaa, että termiä ”musta jedi” ei koskaan ole käytetty Expanded Universen ulkopuolella, eivätkä mustat jedit ole samoja hahmoja kuin sithit.
Mustat jedit olivat jediritareita, jotka lankesivat Voiman pimeälle puolelle. Tiettävästi ensimmäinen musta jedi oli Xendor, joka uskoi Voiman pimeän puolen olevan valoista puolta voimakkaampi. Jediritarikunta ei ikinä hyväksynyt Xendorin aatteita, ja jedien ja mustien jedien välille syntyi vuosisatoja kestänyt sota, jonka päätteeksi mustat jedit kukistettiin ja karkotettiin galaksin syrjäseuduille. Mustat jedit kuitenkin saapuivat Korriban-planeetalle, jota asuttanut sith-kansa piti muukalaisia jumalinaan. Mustista jedeistä tuli sithien valtiaita, ja ennen pitkää heitä alettiin kutsua sithlordeiksi.


title: Mustat jedit

text: Sithit ja mustat jedit harjoittivat Voiman pimeää puolta ja olivat jedien verivihollisia, mutta sitheillä oli omia koodeja ja sääntöjä. Pelkkä jedin lankeaminen pimeälle puolelle ei tehnyt mustasta jedistä sithiä. Kloonisodan aikana Darth Tyranus värväsi Yhdistyneiden aurinkokuntien konfederaation puolelle mustia jedejä, kuten Kadrian Seyn, Tol Skorrin, Sev’rance Tannin ja Asajj Ventressin. Myöhemmin imperiumin noustua Darth Vader koulutti agenteikseen joukon mustia jedejä, joista merkittävimpiä olivat Flint, Hethrir, Kharys, Lumiya, Tremayne ja Starkiller. Keisari Palpatine myös koulutti mustia jedejä, kuten Jeng Drogan, Roganda Ismarenin, Mara Jaden, Xecr Nistin ja Sedrissin.


title: Mustat jedit

text: Mustilla jedeillä oli myös omia järjestöjä, kuten Bando Gora ja Pimeän puolen profeetat. Imperiumin noustua Palpatine perusti mustille jedeille järjestöjä, joiden tarkoituksena oli palvella keisarikuntaa. Näitä olivat muiden muassa Inkvisitorius ja Salainen järjestö. Useimmat mustat jedit eivät kuitenkaan palvelleet sithejä, vaan toimivat yksin omien päämääriensä edistämiseksi. Näitä olivat Vydel Dir’Nul, Kueller ja Xanatos.


title: Mustat jedit

text: Mustat jedit myös kykenivät kääntymään takaisin Voiman valoisalle puolelle. Esimerkkejä olivat Flint, Kam Solusar, Quinlan Vos ja Zekk.


title: Harri Lintumäki

text: Harri Jaakko Antero Lintumäki (s. 1. toukokuuta 1948 Hämeenlinna) on oikeustieteen kandidaatti, varatuomari ja hämeenlinnalainen käräjätuomari. Hän sai laamannin arvonimen vuonna 2007.


title: Harri Lintumäki

text: Hän oli kokoomuksen kaupunginvaltuutettu viisi kautta vuosina 1993–2012, josta kolme kautta valtuuston puheenjohtajana.


title: Harri Lintumäki

text: Lintumäki on myös toiminut pitkään Hämeenlinnan Pallokerhon hallituksen puheenjohtajana ja Jääkiekon SM-liigan valiokunnissa. Hänet on valittu Suomen Jääkiekkoleijonaksi numerolla 171.


title: Tuomas Kantelinen

text: Tuomas Kantelinen (s. 22. syyskuuta 1969 Helsinki, Suomi) on suomalainen säveltäjä. Hän opiskeli sävellystä Sibelius-Akatemiassa Eero Hämeenniemen johdolla vuosina 1988–1996. Kantelinen on säveltänyt muun muassa Paavo Nurmesta kertovan oopperan "Paavo Suuri. Suuri juoksu. Suuri uni." Muita hänen konserttiteoksiaan ovat esimerkiksi kitarakonsertto, pianokonsertto (Espoon pianoviikon tilaustyö) ja suurelle puhallinorkesterille sävelletty "Ghosts".


title: Tuomas Kantelinen

text: Kantelinen tunnetaan etenkin elokuvasäveltäjänä. Tämän uransa hän aloitti vuonna 1993–1995 säveltämällä musiikin muutamaan lyhytelokuvaan, pitkään elokuvaan "Kaupunkisinfonia" sekä Jari Halosen pitkään elokuvaan "Lipton Cockton". Nykyään Tuomas Kantelinen on tunnetuimpia suomalaisia elokuvamusiikin säveltäjiä, ja hänelle on ominaista ison orkesterin käyttö ja harmoninen, uusromanttinen tyyli, vaikka hän on säveltänyt elokuviin myös minimalistista ja moderniakin musiikkia. Klaus Härön ohjaaman elokuvan "Näkymätön Elina" myötä Kantelinen aloitti työt ruotsalaisissa tuotannoissa ja teki sen jälkeen muun muassa Kjell Sundvallin ohjaaman "Hotet" ("Uhka") -vakoilutrillerin musiikin. Vuonna 2004 Kantelinen sävelsi musiikin Renny Harlinin trilleriin "Mindhunters", ja on sen jälkeen tehnyt töitä myös Pohjoismaiden ulkopuolelle. Vuonna 2013 Kantelinen sai pohjoismaisen Harpa-palkinnon "Puhdistus"-elokuvaan säveltämästään musiikista.


title: Tuomas Kantelinen

text: Kantelinen sai Kritiikin Kannukset vuonna 1999.


title: Tuomas Kantelinen

text: Tuomas Kantelisen isoäidillä oli ratkaiseva vaikutus Kantelisen musiikin opintojen aloittamiseen. Laulaja Karoliina Kantelinen on hänen sisarensa.


title: Perhonjokilaakso

text: Perhonjokilaakso on vuonna 1970 perustettu, kerran viikossa torstaisin ilmestyvä paikallislehti, jonka levikkialueena ovat Halsua, Kaustinen, Perho, Ullava ja Veteli. Lehden tarkastettu levikki oli 6 527 vuonna 2014. Neljännes tilauksista menee varsinaisen levikkialueen ulkopuolelle.


title: Yrjö Kilpinen

text: Yrjö Henrik Kilpinen (4. helmikuuta 1892 Helsinki – 2. maaliskuuta 1959 Helsinki) oli suomalainen säveltäjä ja akateemikko. Hänen tunnetuin sävellyksensä on "Lippulaulu", jota on ollut tapana laulaa liputuspäivinä lipunnoston yhteydessä.


title: Yrjö Kilpinen

text: Kilpinen opiskeli syksystä 1907 lähtien Helsingin musiikkiopistossa. Hänen sävellyksenopettajanaan toimi Erik Furuhjelm. Vuonna 1910 hän siirtyi jatkamaan opintojaan Wieniin (Paul Juon) ja 1913 Berliiniin (Otto Taubmann). Kilpinen arvosti saksalaista kulttuuria, ja hän sai vaikutteita ystävältään säveltäjä-kriitikko Moses Pergamentilta. Kilpinen jatkoi Suomessa yksityisopintojaan Toivo Kuulan, Väinö Raition ja Ilmari Krohnin johdolla.


title: Yrjö Kilpinen

text: Tyyliltään Kilpinen oli uusklassikko, vaikka hän olikin 1910-luvulla kiinnostunut ekspressionismin ilmaisumahdollisuuksista. Hän alkoi suuntautua uusklassismiin todennäköisesti jo Berliinin-aikanaan, mutta hänen varsinainen uusklassisminsa alkoi 1920-luvun puolessavälissä Koskenniemi-lauluista ja jatkui säveltäjänuran loppuun saakka.


title: Yrjö Kilpinen

text: Kilpinen tuli elinaikanaan tunnetuksi yksinlauluistaan, joita hän sävelsi yhteensä noin 800. Niiden lisäksi Kilpisen tuotantoon kuuluu muun muassa kuusi pianosonaattia ja sellosonaatti. 1930- ja 1940-luvulla Kilpinen oli Jean Sibeliuksen jälkeen kansainvälisesti tunnetuin suomalainen säveltäjä. Tuotteliaana lied-säveltäjänä hän kuuluu Schubert–Wolf-akselin jatkajiin. Kilpinen nautti erityisen suurta suosiota natsi-Saksassa, mikä on jossain määrin rasittanut hänen mainettaan jälkikäteen.


title: Yrjö Kilpinen

text: Kilpinen sai professorin arvonimen vuonna 1942.


title: Yrjö Kilpinen

text: Kilpisen puoliso oli pianisti Margaret Kilpinen (o.s. Alfthan). Kilpisen oppilaisiin kuului Seppo Nummi.


title: Yrjö Kilpinen

text: Kilpinen oli aktiivinen myös yhteiskunnallisesti, ja hän toimi saksalaismielisessä äärioikeistolaisessa Suomen Valtakunnanliitossa. Toisen maailmansodan tapahtumien jälkeen ja äärioikeistolaisen maailmankatsomuksen kukistuttua hän on ollut jossain määrin persona non grata. Tämä näkyi muun muassa siinä, että Kilpisen, Rolf Nevanlinnan, V. A. Koskenniemen ja muiden natsisympatioista syytettyjen taiteen ja tieteen edustajien nimitys vuonna 1948 perustettuun Suomen Akatemiaan ei sujunut kitkatta. Muun muassa oikeusministeri Urho Kekkonen vastusti sitä jyrkästi ja esitti, että Akatemiaan valittaisiin vähemmän ristiriitaisesta maineesta kärsiviä henkilöitä. Vastalauseista huolimatta Kilpisestä tuli Suomen Akatemian ensimmäinen säveltaiteen edustaja.


title: Yrjö Kilpinen

text: Yrjö Kilpisestä ei ole voitu laatia kriittistä elämäkertaa, koska Kilpisen sukulaiset eivät ole sallineet tutkijoiden käyttää arkistoaineistoa. Tauno Karilan elämäkerta kärsii puutteista, koska hän ei voinut perehtyä lähdemateriaaliin. Kilpinen säilytti runsaasti kirjallista aineistoa pesulakuiteista kirjeenvaihtoon, ja sitä on Kansallisarkistossa säilytteillä neljä ja puoli hyllymetriä. Gustav Djupsjöbacka ja Martti Turtola joutuivat 1990-luvulla luopumaan elämäkertahankkeesta, koska suku suhtautui siihen kielteisesti.


title: Yrjö Kilpinen

text: Huhtikuussa 1999 Yhdysvalloissa perustettiin Yrjö Kilpinen Society.


title: Vladimir Agopov

text: Vladimir Agopov (s. 23. marraskuuta 1953 Luhansk, Ukrainan SNT) on suomalainen säveltäjä ja musiikinopettaja. Armenialaistaustainen Agopov syntyi Ukrainassa, suoritti sävellysdiplomin Moskovassa 1977 ja muutettuaan Suomeen jatkoi opintoja Sibelius-Akatemiassa Paavo Heinisen johdolla 1978–1984. Hän on säveltänyt muun muassa jousikvartettoja ja konserton sellolle. Hän on toiminut lehtorina Sibelius-Akatemiassa vuodesta 1988.


title: Särkyneen sydämen sola

text: Särkyneen sydämen sola ("Breakheart Pass") on Alistair MacLeanin käsikirjoittama 1860-luvulle sijoittuva lännenelokuva, joka perustuu käsikirjoittajan itsensä kirjoittamaan saman nimiseen romaaniin. Elokuvan ohjasi Tom Gries, ja musiikin sävelsi Jerry Goldsmith.


title: Särkyneen sydämen sola

text: Elokuva kuvattiin pääosin pohjoisessa Idahossa, Yhdysvalloissa sijaitsevalla Camas Prairie Railroadilla. Veturina käytettiin Great Western Railwayn 2-8-0 "Consolidation"-tyyppistä höyryveturia nro 75.


title: Särkyneen sydämen sola

text: Romaanin ja elokuvan juonet eivät merkittävästi poikkea toisistaan. Kurkkumätäepidemian (kirjassa koleran) iskettyä Kalliovuorilla sijaitsevaan Yhdysvaltain hallituksen sotilaslinnoitukseen Fort Humboldtiin, lähettää hallitus linnakkeeseen rautateitse vaihtomiehistön sekä lääkärin. Junassa ovat mukana myös kuvernööri Fairchild ja tämän veljentytär. Väliasemalla junaan nousevat myös sheriffi Nathan Pierce (elokuvassa näyttelijänä Ben Johnson) sekä tämän pidättämä etsintäkuulutettu John Deakin (Charles Bronson).


title: Särkyneen sydämen sola

text:
Matkalla kohti vuoristolinnaketta junassa tapahtuu murha toisensa jälkeen. Kun junan perässä olevat sotilasvaunut karkaavat ja syöksyvät rotkoon, salaisen palvelun agentiksi paljastuva Deakin suorittaa junassa omia tutkimuksiaan murhista ja löytää junan tavaravaunussa olevista ruumisarkuista aseita, joita samassa juonessa olevat sheriffi ja kuvernööri ovat kuljettamassa intiaanikapinallisille.
"Video-oppaassa" vuodelta 1994 Bello Romano kutsuu elokuvaa kovaotteiseksi mutta keinotekoiseksi westerniksi ja antaa sille kaksi tähteä viidestä, mikä vastaa sanallista arviota ”keskinkertainen”.


title: Tuomo Romppanen

text: Tuomo Romppanen (s. 17. helmikuuta 1956) on lahtelainen sosiaalityöntekijä, joka toimi Mäntymäen lastenkodin johtajana 23 vuotta. Romppanen erotettiin toukokuussa 2005, kun häntä alettiin epäillä lasten seksuaalisesta hyväksikäytöstä.


title: Tuomo Romppanen

text: Romppanen osallistui myös politiikkaan ja hän oli Lahden kaupunginhallituksen ja -valtuuston jäsen. Kunnallisvaaleissa 2004 Romppanen sai eniten ääniä (708) Vihreiden listalla. Romppanen oli ehdolla eduskuntavaaleissa 2003 Hämeen vaalipiirissä Vihreän liiton listalla ja sai 1 362 ääntä yltäen varaedustajaksi. Eduskuntavaaleissa 1999 hän sai 719 ääntä eli viidenneksi eniten ääniä Vihreistä Hämeessä.


title: Tuomo Romppanen

text:
Marraskuussa 2006 Lahden käräjäoikeus tuomitsi Romppasen kymmenen kuukauden ehdolliseen vankeusrangaistukseen kuuden lapsen seksuaalisesta hyväksikäytöstä, koska oikeuden mukaan Romppainen ”oli tavoitellut seksuaalista kiihotusta pestessään lapsia saunassa”. Lisäksi Romppanen määrättiin maksamaan valtiolle oikeudenkäyntikuluja yli 28 000 euroa sekä kuudelle asianomistajalle henkisestä kärsimyksestä yhteensä 5 000 euroa. Teot ajoittuivat vuosille 1999–2004. Kouvolan hovioikeus lievensi myöhemmin tuomiota ja antoi 31. lokakuuta 2007 Romppaselle viidestä lapsen seksuaalisesta hyväksikäytöstä sekä virkavelvollisuuden rikkomisesta viiden kuukauden ehdollisen vankeusrangaistuksen. Rikokset tapahtuivat oikeuden mukaan tilanteissa, jotka liittyivät tyttöjen nukuttamiseen ja saunottamiseen. Romppanen on kiistänyt kaikki häntä kohtaan esitetyt syytteet.
Korkein oikeus ei antanut Tuomo Romppaselle valituslupaa.


title: Raili Hildén

text: Raili Hellevi Hildén (ent. Rotko, s. 3. elokuuta 1944) oli Heinolan kaupunginhallituksen puheenjohtaja (2001–2004 ja 2005–2006), kaupunginhallituksen varapuheenjohtaja 2007–2008, pitkäaikainen kaupunginvaltuutettu (1977–1992 ja 2001–2008, 2013-) ja Päijät-Hämeen maakuntahallituksen jäsen (2001–2004). Lahden Seudun Kehittämisyhtiön hallituksen jäsen 2004–2008 ja Lahden Seudun seutuhallituksen jäsen 2008–2009. Heinolan tarkastuslautakunnan jäsen 2009–2012. Heinolan kaupunginhallituksen jäsen 2013. Heinolan kaupunginhallituksen puheenjohtaja 2013-2017. Heinolan kaupunginhallituksen jäsen 2017 -


title: Raili Hildén

text: Hildén sai 3830 ääntä 2003 eduskuntavaaleissa ja pääsi varaedustajaksi Hämeen vaalipiirin SDP:n vaalilistalla.


title: Raili Hildén

text: Tasavallan presidentti myönsi Raili Hildénille kunnallisneuvoksen arvonimen kesäkuussa 2008. Kuntaliiton hopeinen kunniamerkki 2014.


title: Oiva Kaltiokumpu

text: Oiva Johannes Kaltiokumpu (s. 25. syyskuuta 1950 Sodankylä) on suomalainen poliitikko, rikoskomisario ja laulaja. Hän toimi Suomen Keskustan kansanedustajana Satakunnan vaalipiiristä vuodesta 2007 vuoteen 2011. Lapista kotoisin olevan Kaltiokumpu on asunut vuodesta 1991 lähtien Porissa.


title: Oiva Kaltiokumpu

text:
Kaltiokumpu on Porin kaupunginvaltuuston varapuheenjohtaja. Kaltiokumpu oli ehdolla vuoden 2003 eduskuntavaaleissa ja pääsi varasijalle saaden 5 218 ääntä.
Vuoden 2007 eduskuntavaaleissa Kaltiokumpu valittiin kansanedustajaksi Satakunnan vaalipiiristä 5 611 äänellä. Vuoden 2011 eduskuntavaaleissa Kaltiokumpu oli ehdolla Satakunnan vaalipiirissä mutta ei tullut valituksi.


title: Oiva Kaltiokumpu

text: Oiva Kaltiokumpu on myös laulaja. Hän on levyttänyt muutamia albumeita taiteilijanimellä Lapin sheriffi ja esiintyy orkesterinsa kanssa satunnaisesti.


title: Petropavlovsk

text: Petropavlovsk voi tarkoittaa seuraavia:


title: Andreas Ottl

text: Andreas Ottl (s. 1. maaliskuuta 1985 München, Saksa) on saksalainen jalkapalloilija. Hän on vapaa pelaaja.


title: Andreas Ottl

text: Keskikenttäpelaajana pelaava Ottl siirtyi vuonna 1996 FC Bayern Müncheniin paikallisesta pikkuseurasta SV Nord Lerchenausta, jossa hän aloitti jalkapallon vuonna 1991. Hän kuului vuosien ajan FCB:n menestyksekkäiden juniorijoukkueiden tähtipelaajiin ja voitti muun muassa kolme juniorisarjojen Saksan mestaruutta. Ottl voitti Bayernissa myös Bundesliigan kahdesti, 2005–2006 ja 2007–2008.


title: Baluan

text: Baluan on tuliperäinen saari Papua-Uudella-Guinealla. Se on Amiraliteettisaarista eteläisin. Saari sijaitsee Manusin saaresta noin 50 kilometriä kaakkoon. Baluanin asukasluku on noin neljäsataa ja pinta-ala 23 neliökilometriä. Saarella puhutaan baluanin kieltä.


title: Syllable

text: Syllable on vapaa/avoin POSIX yhteensopiva Unix-tyylinen käyttöjärjestelmä. Sen tarkoitus on olla vakaa ja helppokäyttöinen työpöytä-käyttöjärjestelmä koti- ja pientoimistokäyttöön. Sitä alettiin kehittää paikallaan polkevasta atheOSista heinäkuussa 2002.


title: Syllable

text: Sen mukana tulee natiivi internet-selain (ABrowse), sähköposti-ohjelmisto, mediasoitin, integroidut kehitystyökalut ja monia muita ohjelmia.


title: Syllable

text: Ominaisuudet:Viimeisin versio on 0.6.5, joka julkaistiin 1. tammikuuta 2008.


title: Kannonkosken kirkko

text: Kannonkosken kirkko on Saarijärven seurakunnan kirkkorakennus Kannonkoskella Keski-Suomessa. Kirkko sijaitsee hieman kylätaajaman ulkopuolella Kirkkotien varrella, Kivijärven Kuivaniemellä Kiihkovuoren juurella kauniilla valoisalla mäntykankaalla. Rakennus on muodoltaan päätytornillinen pitkäkirkko, joka sivusta katsottuna muistuttaa rauhallisen maalaismaiseman keskellä lipuvaa modernia valtamerialusta. Se on rakennettu punatiilestä ja rapattu vaaleaksi ulko- ja sisäpuolelta. Vesikatto on valettu rautabetonipalkiston varaan. Kirkon pinta-ala on 265 m² ja istumapaikkoja oli alun perin 420. Kirkko peruskorjattiin 1990-luvun lopulla ja nykyään tässä museoviraston suojelukohteisiin kuuluvassa kirkossa on 350 istumapaikkaa.


title: Kannonkosken kirkko

text: Funktionalistinen betoniholvattu kirkko valmistui vuonna 1938 eli vasta neljä vuotta Kannonkosken kunnan itsenäistymisen jälkeen. Kirkon on suunnitellut arkkitehti Pauli E. Blomstedt. Arkkitehti keskusteli ennen luonnosten valmistumista piispa Gummeruksen kanssa. Tämä oli sitä mieltä, että seudulla, jolla ei ollut kirkollisia perinteitä, ei tarvitse sitoutua perinnäiseen kirkonrakennustyyliin. Blomstedt kuoli vuonna 1935 eikä ehtinyt nähdä Kannonkosken kirkon valmistumista. Hänen puolisonsa Märta Blomstedt ja veli Aulis Blomstedt sekä Matti Lampén saattoivat loppuun kirkon suunnittelutyön, ja silloinen Tampereen piispa Aleksi Lehtonen vihki kirkon käyttöön 9. kesäkuuta 1938. Kannonkoski on kuulunut Lapuan hiippakuntaan sen perustamisesta eli vuodesta 1956 lähtien. Nykyään Kannonkoski on Saarijärven kappeliseurakunta.


title: Kannonkosken kirkko

text: Saarijärveläissyntyinen taiteilija Hannes Autere suunnitteli ja toteutti kirkkoon alttaritaulun korvaavan krusifiksin, puuveistoksen Jeesuksesta ristillä (kuva oikealla). Alttariseinän teksti on Johanneksen Ilmestyskirjan luvusta 21: "Katso, uudeksi minä teen kaikki". Julkisivussa pääsisäänkäyntien yläpuolella on ote Matteuksen evankeliumin viidennestä luvusta, autuaaksijulistamisesta, Jeesuksen vuorisaarnasta: "Autuaita ovat hengessään köyhät, sillä heidän on taivasten valtakunta." ja "Autuaita ovat ne, jotka isoavat ja janoavat vanhurskautta, sillä heidät ravitaan."


title: Kannonkosken kirkko

text: Maailmalla kirkko tunnetaan asiantuntijapiireissä. Jo ennen valmistumistaan se oli esillä pienoismallina ja piirustuksin Pariisin maailmannäyttelyssä 1937. Suomen kaikkien evankelis-luterilaisten kirkkojen joukossa on Kannonkosken kirkon lisäksi vain kaksi merkittävää funktionalistista tyylisuuntaa edustava kirkkorakennus, Nakkilan kirkko ja Rajamäen kirkko.


title: Kannonkosken kirkko

text: Kirkon vieressä on Ilmari Wirkkalan suunnittelema sankarihauta-alue muistomerkkeineen. Kirkkoympäristöön liittyy myös Risto Vuolle-Apialan suunnittelema puinen ruumishuone, jonka seinää koristaa hänen teoksensa Elämänpuu. Kirkon vierellä katoksessa säilytetään kirkkovenettä muistuttamassa niistä matkoista, joita Kannonkosken seudun kirkkoväki teki vielä 1900-luvun alkupuolella Kivijärven kirkkoon. Tätä ennen kirkkomatkat suuntautuivat Viitasaarelle, jonne päästäkseen joutui tekemään matkaa niin maitse kuin vesitsekin. Vielä kauemman aikaa sitten pohjoisen Keski-Suomen asukkaat matkustivat kirkkoon Savoon, Rautalammille saakka. Näiden kirkkomatkojen tarinaa kertoo Saarijärven Pyhäkankaan karsikko.


title: Kannonkosken kirkko

text: Kesällä 1940 Laatokan saaren Valamon luostarin 200 munkkia evakuoitiin Kannonkoskelle sodan jaloista. Munkkiveljistä 27 ja nunnista kaksi sai viimeisen leposijansa Kannonkosken kirkkomaalta. Seurakunta pystytti vuonna 1968 heidän haudalleen muistomerkin.


title: Kirovin rata

text: Kirovin rata tai Muurmannin rata (, vuoteen 1935 Мурманская железная дорога, "Murmanskaja železnaja doroga") on Pietarin ja Barentsinmeren rannikolla sijaitsevan Murmanskin välinen sähköistetty rautatie Venäjän luoteisosassa. Sen pituus on nykyisin 1 448,62 kilometriä, kun se alun perin ennen oikomisia oli 1 452 kilometriä, ja se kulkee Leningradin alueen, Karjalan tasavallan ja Murmanskin alueen halki.


title: Kirovin rata

text: Kirovin radan nykyisin 1 324 kilometrin mittainen rataosuus Olhavasta Murmanskiin rakennettiin vuosina 1915–1917 vain puolessatoista vuodessa. Rataosuutta Petroskoista etelään kutsutaan myös Pietari–Petroskoi-radaksi.


title: Kirovin rata

text: Rataa tarvittiin turvaamaan Venäjän yhteydet ulkomaailmaan ensimmäisen maailmansodan aikaan, kun Osmanien valtakunta oli liittynyt sotaan keskusvaltojen puolelle, ja yhteydet etelän kautta olivat estyneet. Vapaana pohjoisessa oli enää Vologdan–Arkangelin-rata, mutta sen kuljetuskyky oli riittämätön tarpeeseen nähden. Radan rakentamista pitivät tärkeänä vuonna 1915 britit, joiden suunnitelman mukaan ratoja ei olisi yhdistetty pohjoisessa toisiinsa. Radan ansiosta Venäjän oli mahdollista vastaanottaa suuria määriä muiden ympärysvaltojen sotatarvikkeita ja tehostaa sodankäyntiä keskusvaltoja vastaan itärintamalla. Näin saksalaisten länsirintamaa, lähinnä Ranskaa, kohtaan kohdistama sotilaallinen paine kevenisi.


title: Kirovin rata

text: Radalle suunniteltiin alustavasti kolme vaihtoehtoista reittiä, jotka olisivat alkaneet joko Petroskoista tai silloin vielä keisarilliseen Venäjään kuuluneen Suomen suuriruhtinaskunnan Nurmeksesta tai Rovaniemeltä.


title: Kirovin rata

text:
Rakentaminen alkoi kesäkuussa 1915. Rakentamiseen tarvittiin 70 000 rakentajaa: 30 000 Keski-Venäjän kuvernementista, 5 000 Suomesta, 25 000 pääasiassa itävaltalaista, saksalaista ja unkarilaista sotavankia, 10 000 värvättyä kiinalaista. Jo vuonna 1914 oli radan valmisteluihin käytetty rangaistusvankeja, joita kuoli runsaasti lavantautiin. Kahdessa vuodessa radanrakentajia väitetään kuolleen 25 000.
Pääinsinöörinä oli Gorjatškovski, joka oli johtanut Altain rautatien (Novonikolajev–Semipalatinsk) rakentamista aikaisemmin.


title: Kirovin rata

text: Ensimmäinen juna Sorokasta Pietariin lähetettiin 13. tammikuuta 1915. Murmansk–Kantalahti-osuudella liikenne alkoi 23. huhtikuuta 1916 ja loppuosa radasta Sorokka–Kantalahti oli valmis lokakuuhun 1916 mennessä. Radan avajaiset pidettiin 4. lokakuuta 1916.


title: Kirovin rata

text: Rata rakennettiin turvaamaan Venäjän asehuoltoa ja näin sitomaan keskusvaltojen voimia itärintamalla ja siten helpottamaan muiden ympärysvaltojen paineita länsirintamalla. Ranskan pyynnöstä Venäjä suoritti 1916 Brusilovin hyökkäyksen ja 1917 Kerenskin hyökkäyksen, minkä tultua torjutuksi Venäjän väliaikainen hallitus menetti poliittisen uskottavuutensa pyrkiessään edelleen jatkamaan Saksan ja Itävalta-Unkarin vastaista taisteluaan.


title: Kirovin rata

text: Radan ja sataman suojaamiseksi Venäjän sotaministeriö järjesti Pohjoiselle jäämerelle troolareita, torpedoveneitä ja risteilijöitä ja perusti näistä Venäjän Pohjoisen laivaston kesäkuussa 1916. Murmanskin satamaa alkoivat käyttää ranskalaiset ja brittiläiset kauppa-alukset, jotka toivat sotatarvikkeita.


title: Kirovin rata

text: Kun Neuvosto-Venäjän oli pakko solmia rauhansopimus Saksan kanssa, Saksan viholliset ympärysvallat pitivät sodasta erkautunutta Neuvosto-Venäjää vihollisenaan. Ympärysvallat pitivät kokouksen, missä ne päättivät lähteä Venäjän interventioon.


title: Kirovin rata

text: 1. maaliskuuta 1918 Murmanskin neuvosto tiedusteli kansankomissaarien neuvostolta, miten sen olisi suhtauduttava brittiläisen kontra-amiraali Thomas W. Kempin tarjoukseen suojella brittiläisillä sotilailla Muurmannin rataa saksalaisilta ja valkosuomalaisilta. Ulkoasiainkansankomissaari Lev Trotskin vastaussähkeen mukaan pyrkimyksiä tuli tukea. 6. maaliskuuta 1918 kaksi brittiläistä merijalkaväen osastoa yhteisvahvuudeltaan noin 150 sotilasta nousi maihin Murmanskissa. Tästä alkoi Pohjois-Venäjän interventio.


title: Kirovin rata

text: Liittoutuneet yrittivät nyt saada radan ja pitää rataa hallussaan Neuvosto-Venäjältä perustaen tueksi Muurmannin legioonan.


title: Kirovin rata

text:
Neuvostoliiton Kulkulaitosten Kansankomissariaatti (NKPS) päätti GOELRO-suunnitelmien mukaan
aloittaa Neuvostoliiton rautateiden sähköistämisen. Rata peruskorjattiin Kantalahden ja Muurmannin välillä ja sähköistettiin vuosina 1934–1939.


title: Kirovin rata

text: Rata avattiin sähköistetylle liikenteelle asteittain siten että rataosa Kantalahti–Apatiitti–Hiipinänkaupunki (114,8 km) siirtyi sähköveturien liikennöitäväksi vuonna 1934. Seuraavaksi valmistui rataosa Apatiitti–Imantero (36,9 km) vuonna 1935. Rataosa Imantero – Olenja (Petra) (36,0 km) vuonna 1938 ja viimeisenä rataosa Olenja (Petra) – Muurmanni (111,1 km) vuonna 1939.


title: Kirovin rata

text:
Toisen maailmansodan puhkeaminen keskeytti sähköistystyöt Kantalahdesta etelään. Vasta
1973 saatiin rataosa Kantalahti–Louhi (168 km) avattua kokonaisuudessaan sähköistetylle liikenteelle. Etelässä Leningradin alueella (Leningrad) Obuhovo – Olhava 1 (121 km) avattiin sähkövedolle 1964. Tämän jälkeen radan jatkosähköistyksessä tuli pitkä tauko.


title: Kirovin rata

text: Rataosa Louhi–Kemi (165 km), siirtyi sähkökäyttöön vuonna 1988. Sähköistysjärjestelmien erilaisuus edellytti veturin vaihtoa Louhella. Louhi–Muurmanni oli alun perin sähköistetty 3 000  tasavirtajärjestelmällä, kun taas Louhen eteläpuolella käytettiin 25 000  vaihtovirtajärjestelmää.


title: Kirovin rata

text: Rataosa Louhi – Kantalahti – Murmansk muutettiin 25  vaihtovirralle vasta vuonna 2001. Kemi–Sorokka (56 km) siirtyi sähkökäyttöön vuonna 1989. Etelässä Leningradin alueella kolmen kilovoltin tasavirtajärjestelmää jatkettiin Olhavasta Lungatsiin (32,7 km) vuonna 1995. Lungatsi–Lotinapelto (88,9 km) saatiin sähkövedolle seuraavana vuonna1996.


title: Kirovin rata

text: Syväriltä pohjoiseen olevaksi sähköistysjärjestelmäksi päätettiin valita 25 kilovoltin vaihtovirta. Rataosat Belomorsk–Itele (59 km) ja Lotinapelto–Änettilä (23,8 km) avattiin sähkökäyttöisiksi seuraavana vuonna 1996. Rataosa Änettilä–Koskenala (9,2 km) siirtyi sähkövedolle seuraavana vuonna 1998. Vuonna 2000 saatiin valmiiksi rataosan Koskenalan – Syvärin 7.7 km sähköistys. Vuonna 2004 jatkosähköistys (38 km) saavutti Tokkarin. Vuoden 2005 lopulla voitiin rataosa Tokkari – Petroskoi – Karhumäki – Itele (406,9 km) avata sähköjunaliikenteelle. Koko Muurmannin rata oli saatu viimein sähköistettyä.


title: Kirovin rata

text: Saksan ja Neuvostoliiton elokuussa 1939 solmiman Molotov–Ribbentrop-sopimuksen jälkeen Saksa sai luvan käyttää Murmanskin satamaa laivojensa huoltosatamana. Tosin Saksan suorittama Norjan miehitys keväällä 1940 muutti tilannetta siten, että saksalaiset luopuivat sataman käytöstä kesällä 1940 ja siirsivät toimintansa Pohjois-Norjaan. Vihollisuudet Neuvostoliiton ja Saksan välillä puhkesivat 22. kesäkuuta 1941.


title: Kirovin rata

text: Muurmannin rata oli myös toisen maailmansodan aikana tärkeä liittoutuneiden elin- ja sotatarvikkeiden kuljetustie Neuvostoliitolle. Neuvostoliitto miltei pystyi korvaamaan ensimmäisen sotavuoden aikaiset aineelliset tappionsa pääasiassa Yhdysvaltain järjestämällä avulla, mikä toimitettiin Murmanskin, Arkangelin ja Vladivostokin satamien kautta, sekä Ison-Britannian ja Neuvostoliiton yhdessä elokuussa 1941 suorittaman Iranin miehityksen jälkeen ns. Trans–Iranian-rautatietä käyttäen Persianlahdelta Kaspianmerelle.


title: Kirovin rata

text: Saksalaisten operaatio Barbarossan kaukotavoite oli Arkangeli–Astrahan-linjan haltuunotto Neuvostoliitolta. Ensisijaisesti kuitenkin saksalaiset pyrkivät turvaamaan Petsamon nikkelin saannin varmistamalla sen, ettei Neuvostoliitto kykene vastahyökkäämään Petsamoon tai Kalastajasaarentoon ja etenemällä vaarantamaan Saksan Norjassa valtaamia satamia.


title: Kirovin rata

text: Jatkosodan aikana 1941–1944 suomalaiset miehittivät suuren osan Itä-Karjalaa, muun muassa Petroskoin, jonka kautta Muurmannin rata kulki. Maaselän (Krivin) ja Lotinapellon välinen osa radasta oli suomalaisten joukkojen hallussa. Vienanmerelle saakka suomalaiset eivät kuitenkaan edenneet, ja syksyllä 1941 valmistui kuitenkin Neuvostoliiton vankityövoimalla rakennuttama, rannikkoa myötäilevä 353 kilometrin pituinen yhdysrata Sorokasta Muurmannin radalta Obozerskajaan, ja se mahdollisti neuvostojoukkojen yhteyden Murmanskiin.


title: Kirovin rata

text: Rata oli saksalaisten lentohyökkäysten kohteena 1941–1942 ja suomalaiset kaukopartiomiehet miinoittivat ajoittain rataa aiheuttaen jonkin verran häiriöitä junaliikenteelle. Suomalaiset kaukopartiomiehet saivat radan useita kertoja joksikin ajaksi katkaistuksikin. Tammikuussa 1942 radan katkaisi majuri Arnold Majewskin johtama 1 300 miehen kaukopartio-osasto. Osasto tuhosi samalla Mai Guban. Partioretkillä suistettiin rautateiltä yhteensä kymmeniä junia. Kesällä 1942 saksalainen ja suomalainen kaukopartio-osasto hyökkäsi Muurmannin rataa vastaan kolmellakymmenellä kahden hengen kanootilla.


title: Kirovin rata

text: Vasta Yhdysvaltain laajamittaisen avun alettua muodostui Murmanskista sinänsä arvokas sotilaallinen kohde, koska sen satama on Golfvirran vuoksi sula ympäri vuoden. Etelämpänä Oulun leveysasteilla sijaitsevan Arkangelin satama puolestaan saattaa jäätyä kovimmilla talvipakkasilla lyhyeksi ajaksi.


title: Kirovin rata

text: Ensimmäisen sotavuoden aikana liittoutuneiden aineellinen Arkangelin ja Murmanskin satamien kautta toimitettu apu sisälsi yhdeksässä eri laivasaattueessa tuotuna 3 052 lentokonetta, 4 048 panssarivaunua ja 520 000 moottoriajoneuvoa. Saksa lähti hyökkäämään Neuvostoliittoa vastaan 22. kesäkuuta 1941 1 830 lentokoneella, 3 580 panssarivaunulla ja 520 000 moottoriajoneuvolla.


title: Kirovin rata

text: Operaatio Platinakettu oli saksalaisten suunnitelma vallata Murmansk tai katkaista Muurmannin rata. Koska suomalaiset olivat ilmoittaneet saksalaisille, että huollollisesti on hankala järjestää suuremman joukon kuin kahden divisioonan hyökkäystä tundralla, päädyttiin ratkaisuun, missä Muurmanskia kohti hyökkäsi kaksi divisioonaa, Kantalahtea kohti kaksi divisioonaa ja Louhia kohti kaksi divisioonaa.


title: Kirovin rata

text: Jatkosodan alussa pohjoisessa Nurmeksesta Jäämerelle rintamasta vastasi Saksan vuoristoarmeija. 29. kesäkuuta alkoivat varsinaiset sotatoimet pohjoisessa 2. ja 3. saksalaisdivisioonan sekä saksalaisille alistetun suomalaisen erillisosaston toimesta. Saksalaiset pyrkivät katkaisemaan Muurmanskin ratayhteyden siten, ettei Neuvostoliitto voisi enää kuljettaa saamaansa apua Muurmanskista etelään, vaan se jäisi pelkästään matkaltaan pidemmän Arkangelin yhteyden varaan pohjoisessa.


title: Kirovin rata

text: 1. heinäkuuta 1941 23. armeijakunnan 169. saksalaisdivisioona ja saksalaisille alistettu 6. suomalaisdivisioona aloittavat hyökkäyksen Sallan kohdalla. 3. armeijakunta ylittää rajan Uhtualla. 16. heinäkuuta Murmanskiin pyrkineet joukot jäävät puolustusasemiin Litsa-joelle. 7. elokuuta 3. armeijakunnan osasto J valtaa Kiestingin ja pyrkii jatkamaan kohti Muurmannin rataa. 19. syyskuuta Saksan 169. divisioona ja saksalaisten käyttöön alistettu Suomen 6. divisioona jäävät puolustusasemiin Verma-joelle. Ajatuksesta katkaista Muurmannin rata Kantalahden kohdalla luovutaan.


title: Kirovin rata

text: 11. marraskuuta 1941 Suomen päämaja kielsi salaa jatkamasta hyökkäystä Kiestingistä Muurmannin radalle, koska radan katkaisemisen pelättiin vaikuttavan Suomen suhteisiin liittoutuneisiin haitallisesti. Britannia ei ollut sotatilassa Suomen kanssa huolimatta yhteisestä taistelustaan Saksaa vastaan. Britannia julisti Suomelle sodan vasta 5. joulukuuta 1941 lähinnä muilla rintaman osilla jatketun etenemisen vuoksi Neuvostoliiton painostuksesta. Diplomaattisuhteet Yhdysvaltain kanssa säilyivät Saksan liittolaisen, Japanin hyökättyä Pearl Harboriinkin 7. joulukuuta 1941. Britannian ja sen kansainyhteisönmaiden sodanjulkistusta pidettiin ongelmallisena, minkä jälkeen pyrittiin ylläpitämään diplomaattisuhteita Yhdysvaltoihin onnistuneesti.


title: Kirovin rata

text: Saksalainen jalkaväenkenraali Waldemar Erfurth kirjoitti Muurmannin radan jatkosodan aikaisesta sotilaallisesta merkityksestä kirjan "Muurmannin radan ongelma" (suom. 1952, WSOY).


title: Kirovin rata

text: Nykyisin radalla kuljetetaan muun muassa puutavaraa ja Kuolan niemimaan kaivostuotteita. Henkilöliikenne on kohtuullisen vilkasta, ja Murmanskista kulkee kaukojunia muun muassa Moskovaan, Pietariin ja Minskiin. Myös paikallisliikennettä on useiden kaupunkien välillä.


title: Kirovin rata

text: Muurmannin rata on edelleen merkittävä raskaiden kuljetusten reitti myös puolustuksellisessa tarkoituksessa. Murmanskin alueella on edelleen useita Venäjän Pohjoisen laivaston tukikohtia, telakoita ja varastoja.


title: Kirovin rata

text: Suomen liikenneviraston mukaan Venäjällä on suunnitelmissa rakentaa kaksoisraide 2020-luvulla.


title: Mario Party (pelisarja)

text: Mario Party on Nintendon julkaisema videopelisarja, jossa pelaajien tai tietokoneen ohjaamat pelihahmot liikkuvat pelilaudalla ja ottavat toisistaan mittaa erilaisissa minipeleissä. Pelihahmot ovat tuttuja Mario-pelisarjasta.


title: Mario Party (pelisarja)

text: Ensimmäinen "Mario Party" -peli julkaistiin vuonna 1999 Nintendo 64:lle. Suurimman osan peleistä on kehittänyt Hudson Soft, mutta nykyään pelejä kehittää Nd Cube.


title: Bastian Schweinsteiger

text: Bastian Schweinsteiger (s. 1. elokuuta 1984 Kolbermoor) on saksalainen jalkapalloilija, joka edustaa MLS:ssä pelaavaa Chicago Firea. Pelipaikaltaan hän on keskikenttäpelaaja.


title: Bastian Schweinsteiger

text: Keskikenttäpelaaja aloitti uransa vuonna 1990 FV Oberaudorfin juniorijoukkueessa ja siirtyi kaksi vuotta myöhemmin TSV 1860 Rosenheimin riveihin. Siirto suurseura Bayern Müncheniin tapahtui 1. heinäkuuta 1998.


title: Bastian Schweinsteiger

text: Hän nousi FCB:n ykkösjoukkueeseen kaudella 2003/2004 pelaten debyyttikaudellaan Bundesliigassa 26 ottelua. Hyvät esitykset nostivat Schweinsteigerin pian maajoukkueeseen asti, ja hän pelasikin kesällä 2004 EM-kisoissa. Kaikkiaan Schweinsteiger pelasi müncheniläisjätin paidassa 17 vuotta ja voitti mm. kahdeksan Bundesliigan mestaruutta.


title: Bastian Schweinsteiger

text: Schweinsteiger teki heinäkuussa 2015 Manchester Unitedin kanssa kolmen vuoden sopimuksen.


title: Bastian Schweinsteiger

text: Schweinsteiger liittyi MLS-seura Chicago Firen riveihin maaliskuussa 2017 yhden vuoden sopimuksella.


title: Bastian Schweinsteiger

text: Schweinsteiger on tehnyt mittavan uran Saksan maajoukkueessa ja rikkoi sadan maaottelun rajan vuonna 2014. Keskikentän ankkurina viihtyvä saksalainen muistetaan muun muassa vuoden 2006 MM-kisojen pronssiottelusta Portugalia vastaan, jossa hän viimeisteli kaukolaukauksillaan kaksi Saksan maaleista johdattaen joukkueensa sen kotikisoissa 3–1 voittoon ja näin pronssille. Vuoden 2014 MM-kisoissa Schweinsteiger sai vihdoin kruunun komealle maajoukkueuralleen, kun Saksa voitti järjestyksessään neljännen maailmanmestaruutensa. Joukkueen avausottelua lukuun ottamatta mies pelasi jokaisessa ottelussa, viidesti avauskokoonpanossa. MM-kisojen jälkeen Schweinsteiger nimettiin Saksan kapteeniksi, kun Philipp Lahm päätti maajoukkueuransa.


title: Bastian Schweinsteiger

text: Schweinsteiger oli mukana Saksan joukkueessa jalkapallon Euroopan-mestaruuskilpailuissa 2016 ja hänestä tuli Saksan eniten otteluita EM-kilpailuissa pelannut pelaaja, kun hänet otettiin vaihdosta kentälle ottelussa Pohjois-Irlantia vastaan. EM-kilpailujen jälkeen Schweinsteiger päätti maajoukkueuransa Mönchengladbachissa pelatussa harjoitusottelussa Suomea vastaan pelattuaan yhteensä 121 ottelussa ja tehtyään niissä 24 maalia.


title: Bastian Schweinsteiger

text: Bayern München


title: Bastian Schweinsteiger

text: Manchester United


title: Bastian Schweinsteiger

text: Saksa


title: Bastian Schweinsteiger

text: Myös Bastian Schweinsteigerin isoveli Tobias pelaa ammatikseen jalkapalloa ja edustaa tällä hetkellä Bayern Münchenin kakkosjoukkuetta. Schweinsteiger meni naimisiin tennispelaaja Ana Ivanovićin kanssa kesällä 2016.


title: Timo Rautiainen (kartanlukija)

text: Timo Rautiainen (13. marraskuuta 1964, Espoo) on suomalainen rallin kartanlukija. Suurimman osan urastaan hän on lukenut nuotteja Marcus Grönholmille. He voittivat rallin maailmanmestaruuden kahdesti. Rautiainen on naimisissa Marcus Grönholmin siskon, Micaelan, kanssa ja heillä on kaksi lasta.


title: Timo Rautiainen (kartanlukija)

text: Ensimmäisen kerran Rautiainen toimi kartanlukijana 1988. Marcus Grönholmin kanssa yhteistyö alkoi vuonna 1990, jolloin Timo Rautiainen seurusteli Marcuksen siskon kanssa. Rautiaisen ensimmäinen MM-ralli oli vuoden 1990 Jyväskylän suurajot Grönholmin kartanlukijana. Kesän 1991 jälkeen Rautiaisen ja Grönholmin tiet erosivat Grönholmin vaihtaessa kokeneempaan kartanlukijaan. Yhteistyö Rautiaisen ja Grönholmin välillä jatkui jälleen vuonna 1995. He ajoivat yhdessä kauden 2007 loppuun, jolloin he lopettivat uransa. Tuolloin Rautiainen ja Grönholm olivat rallin MM-sarjassa pisimpään yhdessä ajanut kuljettaja–kartanlukija-pari. Kaudella 2009 he osallistuvat Portugalin ralliin.


title: Kudosneste

text: Kudosneste on monisoluisten eläinten solujen ympärillä olevan liuoksen, soluväliaineen, yksi komponentti. Se käsittää noin 16 % ihmiskehon painosta.


title: Kudosneste

text: Kudosnesteen koostumus riippuu kudoksessa olevien solujen ja veren välisestä aineenvaihdunnasta. Tämän vuoksi kudosnesteellä on erilainen koostumus kehon eri osissa.


title: Kudosneste

text: Koska kaikki veren osatekijät eivät pääse kudokseen, veren ja kudosnesteen sisällöt poikkeavat toisistaan. Punasolut, verihiutaleet ja veriplasman proteiinit eivät läpäise hiusverisuonten seinämiä, joten kudosneste koostuu pääosin veriplasmasta. Osa valkosoluista kuitenkin pääsee kudokseen, jossa ne torjuvat tulehduksia.


title: Live at Last

text: Live at Last on kesällä 1980 julkaistu Black Sabbath -yhtyeen ensimmäinen livealbumi, joka taltioitiin kuitenkin jo vuonna 1973 kahdessa konsertissa Englannissa.


title: Live at Last

text: Levyn julkaisi yhtyeen entinen manageri Patrick Meehan ilman yhtyeen lupaa NEMS-levymerkillä. Albumi luokitellaankin monissa yhteyksissä epäviralliseksi julkaisuksi.


title: Live at Last

text: Nauhoitukset oli tehty vuonna 1973 Free Trade Hallissa Manchesterissa 11. maaliskuuta ja Rainbow-teatterissa Lontoossa 16. maaliskuuta. Yhtye itse on ollut tyytymätön albumin julkaisuun ja on kuvannut albumia "roskaksi". Basisti Geezer Butlerin mukaan se on "surkein live-albumi ikinä".


title: Live at Last

text: Albumi menestyi kuitenkin hyvin Britanniassa, jossa se nousi albumilistalla sijalle 5. Black Sabbath ei ollut aiemmin julkaissut livealbumia, joka oli yksi syy albumin hyvään menestykseen. Tämän albumin julkaisun on arveltu vaikuttaneen sekä Sabbathin paria vuotta myöhemmin julkaistun virallisen "Live Evil"-albumin että Ozzy Osbournen Sabbath-kappaleita sisältävän "Speak of the Devil"-albumin julkaisuun


title: Live at Last

text: Nauhoitukset tehtiin yhtyeen promotessa vuoden 1972 "Vol 4"-albumia. Kyseiseltä albumilta mukana ovat myöhemmin harvemmin livenä soitetut "Tomorrows Dream" ja "Cornucopia" sekä tunnetumpi "Snowblind". Tuolloin ennenjulkaisematonta materiaalia edustaa "Killing Yourself to Live", jossa on erilaiset sanat kuin myöhemmin julkaistussa studioversiossa. Tyypillisemmät Sabbath-biisit albumilla ovat "Sweet Leaf", "Children of the Grave", "War Pigs" ja luonnollisesti viimeisenä kuultava "Paranoid".


title: Live at Last

text: Lähes 19-minuuttinen "Wicked World" yhtyeen ensialbumin ajoilta sisältää jammailua sekä kitara- ja rumpusoolot ja myös otteita kappaleista "Into the Void" ja "Supernaut" sekä yhtyeen konserteissa soitetun "Sometimes I'm Happy"-nimiseksi fanien keskuudessa nimetyn jamin. Myös ennen "Children of the Grave"-kappaletta kitaristi Tony Iommi soittaa "Embryo"-nimisen lyhyen instrumentaalin jota ei ole merkitty kanteen.


title: Live at Last

text: Merkille pantavaa on esim. tunnettujen kappaleiden kuten "Iron Man" ja "Black Sabbath" puuttuminen albumilta. Tosin kyseisiä kappaleita ei soitettu tällä kiertueella ja albumi sisältääkin kokonaisen yhtyeen tuonaikaisen konsertin. Vain kappalejärjestystä on muutettu, jotta albumi sopisi yhdelle vinyylille. Albumin soundi on karuhko, sillä johtuen yhtyeen poissaolosta albumin julkaisusta, live-albumeille yleistä studioviimeistelyä ei ole tehty.


title: Live at Last

text: Alkuperäiset konserttiäänitykset toteutti suomalaissyntyinen ääniteknikko Tapani Tapanainen.


title: Live at Last

text: Albumi on saanut myöhemmin yhtyeen tunnustuksen, sillä se julkaistiin osana vuoden 2002 virallista "Past Lives"-arkistolivekokoelmaa. Lisäksi se on julkaistu yhtyeen remasterointi-sarjoissa vuosina 1996 ja 2010. Mielenkiintoisena seikkana voidaan mainita vinyyliversiossa sekä ensimmäisessä cd-versiossa olevan kuulutuksen, jossa yhtye kutsutaan lavalle, puuttuvan remasteroiduista versioista sekä "Past Lives"-versiosta.


title: Live at Last

text: A-puoli


title: Live at Last

text: B-puoli


title: Teetä Mussolinin kanssa

text: Teetä Mussolinin kanssa ("Tea with Mussolini") on vuonna 1999 ensi-iltansa saanut elokuva, joka perustuu ohjaajansa Franco Zeffirellin omaelämäkerralliseen romaaniin. Se kertoo italialaisesta äpäräpoika Lucasta, joka on ohjaajan alter ego. Fasismin ja toisen maailmansodan aikoihin sijoittuvassa elokuvassa firenzeläinen Luca, jonka äiti on kuollut ja jonka kasvatuksesta isä ei ole kiinnostunut, pääsee Firenzeen asettuneiden englantilaisnaisten hoiviin. He opettavat Lucalle taidetta, Shakespearea sekä oikean ja väärän eroa. Eniten näistä rouvista esillä ovat Britannian suurlähettilään leski Lady Hester, sihteerinä toimiva Mary sekä taiteeseen hullaantunut Arabella.


title: Teetä Mussolinin kanssa

text: Rouvat ja Luca viettävät suurimman osan ajastaan Uffizin taidemuseossa ja Doneyn ravintolassa taidetta keräillen, teetä juoden ja juoruillen. Rouvien päiväjärjestyksen tulee kuitenkin sotkemaan amerikanjuutalainen miljonääri Elsa, joka tunsi Lucan äidin ja lahjoittaa siksi pojalle suuren summan rahaa. Lopullisesti rouvien elämänmeno suistuu raiteiltaan, kun englantilaisvastaiset mielipiteet alkavat lisääntyä Italiassa. Mellakoiden ja uhkauksien vuoksi Lady Hester lähtee tapaamaan itse diktaattori Mussolinia. Tämä lupaa ottaa englantilaisrouvat siipiensä suojaan ja lopuksi Lady Hester ja Mussolini juovat teetä.


title: Teetä Mussolinin kanssa

text: Mussolinin lupauksista huolimatta Italiakin liittyy toiseen maailmansotaan ja pian rouvat kuljetetaan sotavangeiksi San Gimiganon linnoituskaupunkiin. Nyt teiniksi varttunut Luca sekä miljonääri-Elsa punovat juoniaan, joiden avulla juutalaisia pakenee maasta ja englantilaisrouvat saavat erikoiskohtelua sotavankeudestaan huolimatta. Elokuva päättyy epilogiin, jossa kerrotaan mitä kenellekin kävi.The Scorpioni kokoontuu viettämään englantilaisrunoilija Elizabeth Barrett Browningin muistopäivää Lady Hesterin johdolla. Arabella esittää laulua ja tanssia. Mary saapuu paikalle mukanaan työnantajansa äpäräpoika Luca ja aiheuttaa hämminkiä rouvien keskuudessa.


title: Teetä Mussolinin kanssa

text: Lucan isä, kangaskauppias Paolo Guarnieri pyytää Maryä huolehtimaan Lucasta, koska pojan äiti on kuollut ja Guarnierin vaimo ei halua ottaa miehensä äpärää perheeseen. Mary ei suostu ja Guarnieri käskee Maryn toimittaa poika orpokotiin.


title: Teetä Mussolinin kanssa

text: Mary aikoo viedä Lucan orpokotiin, mutta nähtyään millaisissa oloissa siellä eletään, hän ei raaski jättää poikaa sinne, vaan ottaa hänet luokseen asumaan. Ystäviensä avulla Mary alkaa kasvattaa Lucasta täydellistä englantilaista herrasmiestä.


title: Teetä Mussolinin kanssa

text: Luca ja The Scorpioni ovat piknikillä amerikkalaislesbo Georgien johtamilla arkeologisilla kaivauksilla ja paikalle saapuu myös vulgääri amerikkalaisrouva Elsa Morganthall. Hän on piikki varsinkin Lady Hesterin lihassa. Pian paljastuu, että Elsa oli Lucan kuolleen äidin ystävä ja haluaa osallistua pojan kasvatuksen antamalla tälle ison summan rahaa.


title: Teetä Mussolinin kanssa

text: Elsa asettuu taloksi firenzeläiseen huvilaan ja häntä tervehtimään saapuu myös paikallinen taidekauppias Cesare Pogg. Pogg kertoo Elsalle, että hänen haluamansa Picasson taideteos on jo myyty. Elsa saa raivokohtauksen, ja Pogg lupaa hankkia taulun takaisin.


title: Teetä Mussolinin kanssa

text: The Scorpioni kokoontuu viettämään iltaa Doneyn kahvilaan, ja Lady Hester ylistää diktaattori Mussolinia minkä ehtii. Hänen mielestään Mussolini on parasta mitä Italialle on tapahtunut, vaikka konsuli Withamilla onkin omat mielipiteensä asiasta. Myös Elsa saapuu paikalle ja ilmoittaa lähtevänsä takaisin Yhdysvaltoihin metsästämään Picasson taulua. Lady Hester iloitsee.


title: Teetä Mussolinin kanssa

text: Arabella havaitsee Lucan taiteelliset kyvyt, samalla kun Mary opastaa poikaa Shakespearen maailmassa. Julian ja Romeon kuuluisan parvekekohtauksen harjoitukset keskeytyvät, kun fasistit alkavat mellakoida kaduilla.


title: Teetä Mussolinin kanssa

text: Fasistit osoittavat mieltään englantilaisia vastaan ja hajottavat Doneyn kahvilan. Fasismin ihailijana Lady Hester uskoo asialla olevan anarkistit ja lähtee konsuli Withamin vastalauseista huolimatta Roomaan tapaamaan itse Mussolinia.


title: Teetä Mussolinin kanssa

text: Lady Hester, hänen pojanpoikansa Wilfred sekä Morning Postin reportteri Connie Raynor saavat audienssin Mussolinin luo ja Lady Hester kertoo huolensa yleisestä järjestyksestä. Mussolini lupaa, että The Scorpioni tulee olemaan hänen henkilökohtaisessa suojeluksessaan tapahtui mitä tapahtui ja sen kunniaksi he juovat teetä.


title: Teetä Mussolinin kanssa

text: Mussolinin lupauksista huolimatta mellakat jatkuvat Firenzessä. Fasistit häätävät The Scorpionin Uffizista, ja Guarnieri erottaa Maryn työstään sekä lähettää Lucan natsikouluun Itävaltaan.


title: Teetä Mussolinin kanssa

text: Vuodet kuluvat ja poliittinen ilmapiiri kiristyy Euroopassa. Toinen maailmansota syttyy ja englantilaiset alkavat paeta sankoin joukoin Firenzestä. Konsuli Witham kehottaa myös The Scorpionia palaamaan Englantiin. He uskovat kuitenkin sokeasti Mussolinin lupaukseen ja jäävät Italiaan.


title: Teetä Mussolinin kanssa

text: Lucasta on jo kasvanut aikamies ja hän palaa Itävallasta Firenzeen. Myös Elsa palaa Yhdysvalloista ja tapaa hurmaavan italialaislakimies Vittorio Fanfanin.


title: Teetä Mussolinin kanssa

text: Italia julistaa sodan Isolle-Britannialle ja Lady Hesterin protesteista huolimatta myös The Scorpioni vangitaan. Heidät teljetään saastaiseen kasarmiin San Gimignanoon. Juuri ennen rouvien vangitsemista Luca tapaa taas Maryn.


title: Teetä Mussolinin kanssa

text: Juutalaisvainot alkavat myös Italiassa ja Elsa alkaa Lucan avustamana auttaa juutalaisia pakenemaan maasta. He myös väärentävät Mussolinin käskyn, jonka mukaan Lady Hester ja kumppanit täytyy siirtää kasarmilta loistohotelliin.


title: Teetä Mussolinin kanssa

text: Elsan suhde Vittorioon syvenee ja Luca tulee erittäin mustasukkaiseksi. Maryä koko tapaus huvittaa.


title: Teetä Mussolinin kanssa

text: Pearl Harbourin iskun jälkeen Yhdysvallat julistaa sodan Saksalle ja Italialle, minkä seurauksena myös amerikkalaiset Georgie ja Elsa vangitaan. Wilfrediä sotavankeus alkaa jo ahdistaa ja hänen tekee mieli sotatantereelle.


title: Teetä Mussolinin kanssa

text: The Scorpioni kutsutaan italialaisylimys kreivi Bernarnidin uudenvuodenjuhliin ja siellä Vittorio ilmoittaa, että hän on saanut Elsalle passiin ,jolla Elsa pääsee pakenemaan Italiasta Sveitsiin. Churchillin uudenvuodenpuheen innoittamana Wilfred pakenee Lady Hesterin suureksi huoleksi.


title: Teetä Mussolinin kanssa

text: Natsijoukot saapuvat Firenzeen ja pian sotatoimet siirtyvät myös Italian maaperälle. Arabellan ja Georgien johdolla rouvat alkavat pelastaa Santa Finan freskoja sodan jaloista. Samoihin aikoihin käy ilmi, että Vittorio onkin Gestapon jäsen ja haluaa tappaa amerikanjuutalaisen Elsan.


title: Teetä Mussolinin kanssa

text: Rahoilla, jotka Elsa joskus antoi Lucalle, Italian vastarintaliike pelastaa Elsan ja toimittaa hänet ulos Italiasta. Myös Lady Hester joutuu taipumaan ja auttamaan vanhaa verivihollistaan pakenemaan.


title: Teetä Mussolinin kanssa

text: Liittoutuneet tekevät maihinnousun Italiaan ja lähestyvät pain kohti Firenzeä ja San Gimignanoa. Paniikissa olevat natsit päättävät räjäyttää koko San Gimignanon kaupungin, mutta Arabellan ja Lady Hesterin johdolla The Scorpioni estää koko operaation.


title: Teetä Mussolinin kanssa

text: Natsit pakenevat kaupungista ja liittoutuneet saapuvat muassaan Luca, joka on liittynyt skottirykmenttiin. Sotilaiden ja paikallisten kanssa The Scorpioni juhlii voittoa. Verinen sota on nyt ohi ja The Scorpioni palaa Firenzeen nauttimaan päivittäistä iltapäiväteetään.


title: Työpsykologia

text: Työ- ja organisaatiopsykologia tutkii työssä tapahtuvia psykologisia prosesseja. Organisaatiopsykologia keskittyy organisaatioiden toimintaan. Työ- ja organisaatiopsykologia ovat toisiaan lähellään olevia psykologian haaroja.


title: Työpsykologia

text: Työ- ja organisaatiopsykologia tekevät työn ja organisaation analyysia ja tutkivat niiden kehittämistä, johtamista, työturvallisuutta, ergonomiaa, sosiaalipolitiikkaa, oppivaa organisaatiota, työntutkimusmetodologiaa, vuorovaikutusta työorganisaatiossa sekä hyvinvointia ja kuormittumista työssä. Organisaatiopsykologia sivuaa myös organisaatioiden liiketoimintaympäristöä, organisaatioiden kulttuuria.


title: Työpsykologia

text: Organisaation tavoitteena on työn tekemisen avulla luoda lisäarvoa resursseista, eli tiedosta, materiaalista ja rahasta tuotteita ja palveluita. Organisaation johtamisen avulla työskentelyn tehokkuuteen voidaan vaikuttaa. Organisaatio psykologia tutkii johtamista muun muassa suunnittelua, työn ja resurssien organisointia, työn johtamista ja valvomista.


title: Työpsykologia

text: Organisaation toimintaan vaikuttaa työntekijöiden ihmisoikeuksien toteutuminen työympäristön mielekkyys.


title: Työpsykologia

text: Organisaatiot muodostavat yksittäisten työntekijöiden kanssa psykologisen sopimuksen, jossa yksilö antaa organisaation käyttöön aikaa, tietotaitoa, luovuutta ja sitoutumista. Organisaatio puolestaan maksaa palkan, luo turvallisuuden tunnetta ja voi myös antaa sosiaalisen status aseman.


title: Työpsykologia

text: Työn arvojen muutos on luonut työntekijöille ja organisaatioille kehittymistarpeita. Kehittymistä voi tapahtua henkilökohtaisen kokemusten, muilta oppimisena, joista muodostetaan teorioita. Psykologian tutkimus kokeilee teorioiden toimintaa ja opettaa edelleen. Organisaation kulttuuri vaikuttaa millä tavalla jäsenet toimivat.Organisaatiokulttuuri voi olla samankaltaisuutta tai erilaisuutta korostava. Jäsenten kulttuurierot voivat johtaa helposti konflikteihin, jos eroavaisuuksista huolimatta ei selvästi korosteta erilaisuuden tärkeyttä.


title: Työpsykologia

text: Organisaatiopsykologiaan kuuluu osana sosiaalisen vastuu, joka on Kestävän kehityksen osa-alue. Organisaatio voi valita sosiaalisen vastuullisuuden aktiivisen kehittämisen, eettisten minimivaatimusten täyttämisen tai taistella vaatimuksista.


title: Työpsykologia

text: Työntekijät poikkeavat toisistaan ominaisuuksiltaan esimerkiksi iän, sukupuolen, koulutuksen ja etnisen taustan osalta. Persoonallisuuspsykologia selittää ihmisten eroja tarkemmin esimerkiksi piirreteorioiden ja Big Five -teorian avulla.


title: Työpsykologia

text: Työtyytyväisyys ja -tehokkuus liittyvät toisiinsa. Työtehokkuus helpottaa tehtävien hoitamista ja antaa positiivisen työvireen. Työtyytyväisyys puolestaan vaikuttaa työmoraalin ja työntekijöiden omakuvan kautta käyttäytymisenä ja työtehokkuutena. Työtyytyväisyys linkittyy läheisesti työmotivaatioon, joka on motivaatioteorioiden osa-alue.


title: Työpsykologia

text: Motivaatiota voidaan selittää muun muassa tarveteorioiden avulla. Maslowin tarvehierarkiassa alemman tason tarpeet on tyydytettävä, ylemmän tason tarpeiden tyydyttämisesksi. Tarvehierarkiassa alhaalta ylös on (1)fysiologiset, (2) turvallisuuden, (3) yhteenkuuluvuuden ja rakkauden, (4) arvonannon sekä (5) itsensä toteuttamisen tarpeet. Teoriaa edelleen kehittäneen Clayton Alderferin teoriassa vastaavasti on (1) olemassaolo, (2) vuorovaikutus ja (2) kasvu. David McClellandin teoriassa puolestaan on liityntä, valta ja suoriutuminen. Herzberg sisältää motivaatiota mahdollisesti heikentävät hygieenia tekijöihin ja parantaviin motivaatiotekijöihin.


title: Työpsykologia

text: Motivaatiotekijät voidaan jakaa myös ihmisin sisäisiin ja ulkoisiin motivaatiohin. Sisäisiä motivaatioita on muun muassa kasvun tai kehittymisen tarpeet. Sisäisiä motivaatioita on vaikea muuttaa johtamisen avulla, kun taas ulkoisia motivaattoreita ei. Esimerkiksi palkaa voidaan helpommin muuttaa. Pelkästään motivaatio ei kuitenkaan riitä tehtävien suorittamiseen vaan yksilöt ja organisaatiot tarvitsevat myös tehtävien suorittamiseen vaadittavat taidot. Työntekijä voi kokea työssä niin sanottuaja flow kokemuksia, kun hänellä on tarvittavat taidot tehtävän hoitamiseen ja sekä ulkoiset ja sisäiset motivaatiotekijät toteutuvat tehtävässä.


title: Työpsykologia

text: Työ- ja organisaatiopsykologiaan liittyy erilaisia ryhmiä. Ryhmien toimintaan liittyy ryhmän ominaisuudet ja ryhmäkäyttäytyminen. Ryhmien tekemiin päätöksiin vaikuttaa muun muassa ryhmäajattelu, jonka seurauksena ryhmä voi tehdä hyviä tai huonoja päätöksiä. Ryhmäajattelun huonoja päätöksiä kutsutaan Abilenen paradoksiksi, eli kaikki ryhmän jäsenet voivat tehdä epämieluisan päätöksen ajatellen muiden ryhmänjäsenten haluavan päätöstä.


title: Työpsykologia

text: Organisaatioissa neuvottelut käydään sekä ryhmien sisällä, että organisaation sidosryhmien kesken. Neuvotteluissa ongelmana voi olla osapuolien ajattelu kakun jakamisesta kakun kasvattamisen sijaan.


title: Valse Triste (yhtye)

text: Valse Triste on eräs vanhimmista suomalaisista hardcore punk -yhtyeistä. Se perustettiin 1980-luvun alussa Kauhajoella.


title: Valse Triste (yhtye)

text: Yhtye on toiminut vuosien saatossa useilla eri kokoonpanoilla. Jäsenistöön on eräässä vaiheessa kuulunut myös Teijo-Kalevi Lusa, joka tunnetaan paremmin Raamatun profetioita käsittelevistä kirjoistaan.


title: Valse Triste (yhtye)

text: Yhtyeen sanoitukset ovat todella mystisiä ja ammentavat aiheensa lähinnä arkipäiväisten asioiden ja universaalien totuuksien väliltä. Myös musiikillinen ulosanti on erikoista ja rytmikästä, tuoden näin väriä tavalliseen hardcorepunk - mättöön.


title: Valse Triste (yhtye)

text: Yhtyeen nimi tulee Sibeliuksen samannimisestä kappaleesta, joka on ranskaa ja tarkoittaa ”alakuloinen valssi”.


title: Valse Triste

text: Valse Triste voi tarkoittaa seuraavia asioita:


title: Mikropaalu

text: Mikropaalu on pieniläpimittainen paalu, jota käytetään rakennustekniikassa perustusten vahvistamisessa tai kevyiden rakenteiden kuten omakotitalojen perustusten tukemiseen. Mikropaalu on pääasiassa terästä, halkaisijaltaan 60–200 mm. Mikropaaluja asennetaan lyömällä, poraamalla, täryttämällä tai puristamalla. Pohjoismaissa mikropaalut asennetaan yleensä kärjellä kantaviksi, muualla maailmassa vaipalla kantaviksi. Kärjellä kantava mikropaalu on yleensä teräsputki, joka voidaan myös injektoida sementtilaastilla esimerkiksi korroosionkestävyyden parantamiseksi. Vaipalla kantava mikropaalu on aina ympäröity sementtilaastilla.


title: Mikropaalu

text: Mikropaalujen käyttö yleistyi Suomessa 1980-luvulla. Aluksi käytettiin paljon "täysteräspaaluja" eli pyöröterästankoja paaluina, mutta 1990-luvun alusta alkaen on siirrytty pelkästään teräsputkesta tehtyihin paaluihin. Aikaisemmin putkissa käytettiin yleisesti pallografiittivalurautaa, mutta nykyiset paalut ovat suurimmaksi osaksi S440- tai S550-luokan terästä.


title: Mikropaalu

text: Mikropaalujen etuja ovat taloudellisuus, monipuolinen valikoima kuormien suhteen, minimaaliset ympäristövaikutukset ja erinomainen käyttövarmuus eri olosuhteissa. Helpoissa olosuhteissa mikropaalut asennetaan usein lyömällä tai puristamalla, kun taas vaativissa olosuhteissa pääasiallinen asennustapa on poraaminen.


title: Aleksandr Popov (uimari)

text: Aleksandr Vladimirovitš Popov (, s. 16. marraskuuta 1971 Sverdlovsk) on venäläinen uimari, nelinkertainen olympiavoittaja, kuusinkertainen maailmanmestari ja 21-kertainen Euroopan mestari.